text:
Ukunceda Intsapho
Intsapho ingayindawo efana nomthunzi opholileyo ngemini etshisayo, indawo yokubalekela xa kukubi ebomini. Loo nto ingenzeka kuphela xa usebenzisa amacebiso eBhayibhile entsatsheni yakho.
Phawula: Amanye amagama abantu akumacandelo athi “Izibini Ezitshatileyo Nabazali” kunye nelithi “Abafikisayo” atshintshiwe.
Izibini Ezitshatileyo Nabazali
Xa Ningafani
Ngaba wakha wabona ingathi wena neqabane lakho anifanelani?
Ukuqeqesha Abantwana Abafakisayo Ukuze Balungele Ukuba Ngabantu Abadala
Ngaba umntwana wakho omkhulisayo uyafikisa? Ukuba kunjalo, unokumnceda njani ukuba akulungele ukuba ngumntu omdala?
Abafikisayo
Ndiza Kwenza Ntoni Xa Ndihlutshwa Ngabanye?
Uninzi lwabantu abahlupha abanye luziva lungeloncedo. Eli nqaku lichaza into enokwenziwa ukuze kulungiswe le ngxaki.
Ukucacisa Iinkolelo Zakho Ngobufanasini
Kunzima ukucacisa iinkolelo zakho ngalo mbandela untununtunu. Eli phepha unokubhala kulo liza kukunceda ube neendlela ezifanelekileyo nezichuliweyo zokuthetha ngobufanasini.
Abantwana
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
Ukuzenzela Abahlobo
Ngubani onokuba ngumhlobo wakho ebandleni lakho?


c: text/html

text:
Okwenzeka Ehlabathini
EMzantsi Mpuma We-Asia
Ngokutsho kweWorld Wildlife Fund, phakathi kuka-1997 no-2011, kuye kwafunyanwa iintlobo ezintsha nezimangalisayo zezityalo nezilwanyana, kuquka irhamba elinamehlo abomvu, eGreater Mekong, ummandla odibanisa iKhambodiya, iLaos, iMyanmar, iThailand, iVietnam, nephondo leYunnan eliseTshayina. Kwiintlobo ezifunyenwe ngo-2011 kuphela, bekukho izityalo eziyi-82, izilwanyana ezirhubuluzayo eziyi-21, iintlanzi eziyi-13, izilwanyana eziphila emhlabeni nasemanzini eziyi-5, kunye nezilwanyana ezincancisayo eziyi-5.
EYurophu
IThe Moscow Times ithi ukuthengiswa kwabantu kuyingxaki enkulu “kulo lonke elaseYurophu.” Abantu abathengiswayo bayaxhatshazwa ngesondo, benziwa amakhoboka, bade “batyhuthulwe namalungu omzimba.” Esinye isizathu sokuthengiswa kwabo yintlupheko, ukungabi namsebenzi, kunye nokujongelwa phantsi kuba bengamabhinqa.
ENew Zealand
Abaphandi ngendlela ebukelwa ngayo iTV ngabantwana abancinci nabafikisayo bathi ukubukelwa kakhulu kwayo “kubenza bazikhethe ebantwini njengoko bekhula.” Baqhubeka besithi uphando lwabo lukhuthaza ukuba abantwana “babukele iinkqubo ezifundisayo kwiTV kangangeyure eyi-1 okanye eziyi-2 kuphela ngemini.”
EAlaska
Phantse zonke “iilali zaseAlaska” zigudle unxweme, ibe ezinye zikufuphi nemilambo. I-86 pesenti yezi lali isoloko ihlaselwa zizikhukula. Iingxelo zibonisa ukuba amaqondo aphakamileyo obushushu anyibilikisa umkhenkce oselunxwemeni ozikhuselayo ezi lali, nto leyo ebangela ukuba zithwaxwe zizitshingitshane zokwindla.
Ehlabathini
Phezu kwayo nje imali eninzi echithwayo kwiinzame zokulwa nongcoliseko lomoya, njengokwenza izinto ezisebenza ngomoya nelanga, “xa kusenziwa ezi zinto kusetyenziswa oomatshini abangcolisa umoya, nto leyo eyenza umoya uhlale ungcolile njengoko bekunjalo kwiminyaka eyi-20 edlulileyo,” ngokutsho kukaMaria van der Hoeven, ongumphathi kwi-International Energy Agency.

robotstxt: allowed

filter: keep


text:
Isifundo 11
Kutheni Sisiya KwiiNdibano Ezinkulu?
Kutheni bonwabe kangaka nje aba bantu? Baya kwindibano. Njengabakhonzi bakaThixo bamandulo ababeyalelwa ukuba bahlanganisane kathathu ngonyaka, sikhangela phambili ekubeni kunye njengeqela elikhulu. (Duteronomi 16:16) Nyaka ngamnye, sineendibano ezintathu: indibano ekhethekileyo yosuku olunye, indibano yesiphaluka yeentsuku ezimbini, nendibano yesithili yeentsuku ezintathu. Singenelwa njani kwezi ndibano?
Zomeleza ubuzalwana bethu. Kanye njengokuba amaSirayeli ayenandipha ukudumisa uYehova “phakathi kweendimbane ezihlanganiseneyo,” nathi siyakunandipha ukunqula uYehova kwezi zihlandlo zikhethekileyo. (INdumiso 26:12; 111:1) Ezi ndibano zibangela ukuba sidibane namaNgqina akwamanye amabandla okanye akwamanye amazwe. Enye into ebangela uvuyo ngesi sihlandlo lixesha lesidlo sasemini apho sinandipha isidlo kunye kwindawo yendibano. (IZenzo 2:42) Kwezi ndibano sizibonela ngawethu uthando ‘nomanyano lwabazalwana’ abasehlabathini lonke.—1 Petros 2:17.
Ziyasinceda senze inkqubela kwizinto zokomoya. Kwakhona amaSirayeli ayengenelwa ‘ngokuwaqonda amazwi’ eZibhalo awayewaxelelwa. (Nehemiya 8:8, 12) Nathi siyayixabisa imfundiso yeBhayibhile esiyifumana kwezi ndibano. Intetho nganye isekelwe eSibhalweni. Sifunda ukwenza ukuthanda kukaThixo ebomini bethu kwiintetho ezibangel’ umdla, kungcelele lweentetho nakwimiboniso yezinto ezenzekileyo. Siyakhuthazeka xa sisiva amava abantu abahlangabezana ngokuphumelelayo neengxaki zokuba ngumKristu kula maxesha obunzima. Imidlalo yesinxibo samandulo eyenziwa kwiindibano zesithili ibangela ukuba imfundiso yeBhayibhile iphile size sikwazi ukuyisebenzisa ebomini bethu. Kwindibano nganye kubhaptizwa abo bafuna ukufuzisela uzahlulelo lwabo kuThixo.
Kutheni iindibano zisisihlandlo esibangel’ uvuyo?
Unokungenelwa njani xa uye kwindibano?
Funda Okungakumbi
Ividiyo: Iindibano ZamaNgqina KaYehova Eziqhutywa Minyaka Le
Funda isizathu sokuba izigidi zabantu emhlabeni wonke zisiya kwesi sihlandlo sikhethekileyo.


text:
Bonisa Ukuba Unokholo Kwizithembiso ZikaYehova
‘Ukholo bubungqina obucacileyo bezinto zokwenene nangona zingabonwa.’
IINGOMA: 54, 125
1. Sifanele silujonge njani ukholo thina maKristu?
UKHOLO yinto ebalulekileyo kuthi maKristu. Asinguye wonke umntu onalo. (2 Tes. 3:2) Kodwa ke, uYehova unike ngamnye kubanquli bakhe “umlinganiselo wokholo.” (Roma 12:3; Gal. 5:22) Bonke abanalo bafanele bambulele kakhulu ngaloo nto.
2, 3. (a) Unokufumana ziphi iintsikelelo umntu onokholo? (b) Yeyiphi imibuzo esiza kuyiphendula?
2 UYesu Kristu wathi uYise osemazulwini utsala abantu abasondeze kuye esebenzisa uNyana wakhe. (Yoh. 6:44, 65) Xa umntu ekholelwa kuYesu, utsho abe nethuba lokuxolelwa izono zakhe. Loo nto imnika ithemba lokuba nobuhlobo obungayi kuze buphele noYehova. (Roma 6:23) Yintoni le siyenzileyo ukuze sivavwe ngengaka yona intsikelelo? Kaloku thina sifanelwe nje kukufa, ekubeni sinesono. (INdu. 103:10) Kodwa ikho into entle uYehova ayibonileyo apha kuthi. Ngenxa yobubele obungasifanelanga, uye wavula iintliziyo zethu ukuze zamkele iindaba ezilungileyo. Siqale apho ke ukuba nokholo kuYesu saza saba nenjongo yokufumana ubomi obungunaphakade.
3 Kodwa yintoni kanye kanye ukholo? Ngaba luphelele ekuqondeni iintsikelelo uThixo aseza kusithululela zona? Umbuzo obaluleke nangakumbi ngothi, zeziphi izenzo ezinokubonisa ukuba sinalo ukholo?
‘BONISA UKHOLO ENTLIZIYWENI YAKHO’
4. Chaza ukuba kutheni ukholo lungeyonto ephelela nje engqondweni.
4 Ukholo luyinto engaphaya kokuqonda nje injongo kaThixo. Lungamandla akhuthaza umntu ukuba enze izinto ezihambisana nokuthanda kukaThixo. Ukukholelwa kwindlela uThixo aza kusindisa ngayo abantu kwenza ikholwa lishumayele iindaba ezilungileyo ebantwini. Umpostile uPawulos wathi: “Ukuba ulivakalisa esidlangalaleni elo ‘lizwi lisemlonyeni wakho,’ lokuba uYesu uyiNkosi, uze ubonise ukholo entliziyweni yakho lokuba uThixo wamvusa kwabafileyo, uya kusindiswa. Ngentliziyo ubani ubonisa ukholo lobulungisa, kodwa ngomlomo wenza uvumo lwasesidlangalaleni losindiso.”
5. Kutheni ukholo lubalulekile, kwaye sinokulugcina njani lomelele? Zekelisa.
5 Kuyacaca ukuba, ukufumana kwethu ubomi obungunaphakade kwihlabathi elitsha likaThixo kuxhomekeke ekubeni nokholo nasekulugcineni lomelele. Into yokuba kufuneka silugcine luqinile ukholo lwethu singayifanisa nokunkcenkceshela isityalo. Ngokwahlukileyo kwizityalo zeplastiki, izityalo zokoqobo zona zihlala zitshintsha. Isityalo esiphilayo siyabuna xa singankcenkceshelwa, okanye sichume xa sisoloko sifumana amanzi. Kwanesityalo ebesichumile sisihle siyafa xa singasankcenkceshelwa. Lunjalo ke nokholo lwethu. Luya kubuna luze lufe ukuba asiluhoyanga. (Luka 22:32; Heb. 3:12) Kodwa ukuba siluhoya ngokwaneleyo, aluyi kufa, kunoko luya kuya “lukhula,” kwaye siya ‘kuphila elukholweni.’
INDLELA IBHAYIBHILE ELUCHAZA NGAYO UKHOLO
6. AmaHebhere 11:1 aluchaza ngaziphi iindlela ezimbini ukholo?
6 KumaHebhere 11:1 (Yifunde) iBhayibhile iyachaza ukuba yintoni ukholo. Ukholo lujoliswe kwiindidi ezimbini zezinto esingaziboniyo ngamehlo ethu: (1) “Izinto ezithenjiweyo”—esingabala kuzo iziganeko zexesha elizayo ezithenjisiweyo kodwa zibe zingekenzeki, njengokupheliswa kobubi nokufika kwehlabathi elitsha. (2) ‘Izinto zokwenene ezingabonwayo.’ Kule meko, igama lesiGrike eliguqulelwe ngokuthi “ubungqina obucacileyo” lithetha “ubungqina obubambekayo” bento engabonakaliyo ngeliso lenyama, njengobukho bukaYehova uThixo, uYesu Kristu, iingelosi, nemisebenzi ephunyezwa buBukumkani bamazulu. (Heb. 11:3) Sibonisa njani ke ukuba sinethemba kwaye siyakholelwa kwizinto ezingabonwayo ezithethwa liLizwi likaThixo? Ngamazwi nangezenzo
7. Umzekelo kaNowa usinceda njani ukuba siqonde oko kuthethwa kukuba nokholo? (Jonga umfanekiso osekuqaleni.)
7 AmaHebhere 11:7 agxininisa ukholo lukaNowa owathi, “emva kokunikwa isilumkiso sobuthixo sezinto ezingekabonwa, wabonisa uloyiko lobuthixo waza wakha umkhombe wokusindisa indlu yakhe.” UNowa wabonisa ukuba unalo ukholo ngokwakha umkhombe omkhulu. Asiyithandabuzi into yokuba, abamelwane bakhe babembuza ukuba kutheni esakha umkhombe omkhulu kangako. Ngaba uNowa wavala phezulu okanye wabaxelela ukuba ayifuni bona le nto wayeyakha? Nakanye! Ukholo lwakhe lwamenza washumayela ngesibindi waza walumkisa abantu ngomgwebo kaThixo owawusiza. Kusenokwenzeka ukuba uNowa ebantwini wayephinda kanye amazwi uYehova awayewathethe kuye esithi: “Isiphelo senyama yonke sifikile phambi kwam, kuba umhlaba uzele lugonyamelo oluphuma kubo . . . Ndizisa unogumbe wamanzi emhlabeni ukuze onakalise yonke inyama asebenzayo kuyo amandla obomi phantsi kwamazulu. Yonke into esemhlabeni iya kubhubha.” Kwakhona, asithandabuzi ukuba uNowa wachazela abantu ngekuphela kwendlela yokusinda, ephinda amazwi kaThixo athi: “Umele ungene emkhombeni.” Ngoko, uNowa walubonisa nangakumbi ukholo ngokuthi abe ‘ngumshumayeli wobulungisa.’
8. Umfundi uYakobi waphefumlelwa ukuba achaze ntoni ngokholo lwamaKristu enene?
8 Kusenokwenzeka ukuba incwadi kaYakobi yabhalwa emva nje kokuba umpostile uPawulos elucacise kwincwadi yakhe ephefumlelweyo ukholo. NjengoPawulos, uYakobi wachaza ukuba ukholo lwenene lomKristu alukokukholelwa nje into kube kuphelele apho; kufuneka lukhatshwe zizenzo. Wathi: “Ndibonise ukholo lwakho olungenamisebenzi, mna ndokubonisa ukholo lwam ngemisebenzi yam.” (Yak. 2:18) UYakobi wada wabonisa umahluko phakathi kokukholelwa nje into nokubonisa ukholo. Iidemon ziyakholelwa ukuba uThixo ukho, kodwa azinalo ukholo lwenene. Kunoko, ngenxa yokuba zingenalukholo, zilwa nokufezwa kwenjongo kaThixo. (Yak. 2:19, 20) UYakobi wabonisa indlela ezazahluke ngayo kwindoda yokholo yamandulo, esithi: “UAbraham ubawo wethu akazange na avakaliswe elilungisa ngemisebenzi emva kokuba wanikela ngoIsake unyana wakhe phezu kwesibingelelo? Uyabona ukuba ukholo lwakhe lwaluhambisana nemisebenzi yakhe, lwaza lwenziwa lwagqibelela ukholo lwakhe ngayo imisebenzi yakhe.” Ukuze ayigxininise into yokuba ukholo lumele luboniswe ngemisebenzi, uYakobi wongeza wathi: “Njengoko umzimba ngaphandle komoya ufile, ngokunjalo nokholo ngaphandle kwemisebenzi lufile.”—Yak. 2:21-23, 26.
9, 10. Umpostile uYohane usinceda njani ukuba sibone ukubaluleka kokubonisa ukholo?
9 Kwiminyaka engaphezu kweyi-30 kamva, umpostile uYohane wabhala iNcwadi Yevangeli nezinye iincwadi ezintathu. Ngaba waqonda ukuba babethetha ukuthini kanye abanye ababhali beBhayibhile ababephefumlelwe ukuba bacacise ukholo lwamaKristu enene? Kaloku akakho omnye umbhali weBhayibhile owasebenzisa isenzi sesiGrike ngamany’ amaxesha esiguqulelwa ngokuthi “bonisa ukholo” njengoYohane.
10 Ngokomzekelo, uYohane wachaza wathi: “Lowo ubonisa ukholo kuNyana unobomi obungunaphakade; lowo ungamthobeliyo uNyana akayi kububona ubomi, kodwa ingqumbo kaThixo ihleli phezu kwakhe.” (Yoh. 3:36) Ukubonisa ukholo komKristu kuquka ukuthobela imiyalelo kaYesu. UYohane wayedla ngokucaphula amazwi kaYesu ukuze abonise ukuba ukubonisa ukholo yinto emele iqhubeke.—Yoh. 3:16; 6:29, 40; 11:25, 26; 14:1, 12.
11. Sinokumbulela njani uYehova ngokwazi kwethu inyaniso?
11 Ngokwenene simele simbulele uYehova ngokusebenzisa umoya wakhe oyingcwele ukuze asityhilele inyaniso nangokusinceda sizikholelwe iindaba ezilungileyo! (Funda uLuka 10:21.) Singaze siyeke ukumbulela ngokusitsalela kuye esebenzisa uNyana wakhe, ‘onguMmeli Oyintloko noMgqibelelisi wokholo lwethu.’ (Heb. 12:2) Ukuze icace indlela esimbulela ngayo ngobubele bakhe obungasifanelanga, sifanele siqhubeke siluqinisa ukholo lwethu ngokuthandaza nangokufunda iLizwi lakhe.—Efe. 6:18; 1 Pet. 2:2.
12. Sifanele sibonise ngaziphi iindlela ukuba sinokholo?
12 Sifanele singayeki ukubonisa ukuba sinokholo kwizithembiso zikaYehova. Simele siyenze icace loo nto nakwabanye abantu. Ngokomzekelo, siyaqhubeka sishumayela ngoBukumkani bukaThixo kwaye sisenza nabafundi. Ibe siyaqhubeka sisenza “okulungileyo kubo bonke, ngokukodwa kwabo bahlobene nathi elukholweni.” (Gal. 6:10) Senza konke okusemandleni ethu ukuze ‘sihlube ubuntu obudala kunye noqheliselo lwabo,’ silumkela nantoni na enokonakalisa ubuhlobo bethu noYehova.—Kol. 3:5, 8-10.
UKUKHOLELWA KUTHIXO YINXALENYE YESISEKO SETHU
13. Kubaluleke ngantoni ukuba “nokholo kuThixo,” ibe kufaniswa nantoni yaye ngoba?
13 IBhayibhile ithi: “Ngaphandle kokholo akunakwenzeka ukumkholisa kakuhle, kuba lowo uzayo kuThixo umele akholwe ukuba ukho nokuba ungumvuzi wabo bamfuna ngenyameko.” (Heb. 11:6) ILizwi likaThixo lithi ukuba “nokholo kuThixo” yinxalenye ‘yesiseko’ esifunekayo ukuze nabani na kuthi abe ngumKristu wenene kwaye aqhubeke enguye. (Heb. 6:1) AmaKristu amele “ongezelele” kukholo lwawo ezinye iimpawu ezibalulekileyo ukuze ‘azigcine kuthando lukaThixo.’—Funda eyesi-2 kaPetros 1:5-7; Yude 20, 21.
14, 15. Luluphi uphawu olubaluleke ngakumbi phakathi kothando nokholo?
14 Ababhali beencwadi zeBhayibhile abangamaKristu bakugxininisa ukubaluleka kokholo ngokuthetha ngalo kakhulu. Alukho olunye uphawu lwamaKristu ekuthethwa kaninzi ngalo njengokholo. Ngaba loo nto ithetha ukuba ukholo lolona phawu lwamaKristu lubalulekileyo?
15 Xa wayethelekisa ukholo nothando, uPawulos wabhala wathi: “[Ndingade ndibe] ndinalo nokholo lokususa iintaba, kodwa ukuba andinalo uthando, ndiyinto engento.” (1 Kor. 13:2) UYesu wayigxininisa into yokuba uthando lubaluleke ngakumbi kunokholo xa wayephendula umbuzo othi: “Nguwuphi owona myalelo mkhulu eMthethweni?” (Mat. 22:35-40) Uthando luhambisana neempawu ezininzi zamaKristu, kuquka ukholo. IBhayibhile ithi: “Uthando . . . lukholelwa izinto zonke.” Lunokholo kwizinto ezithethwe nguThixo kwiLizwi lakhe eliyinyaniso.—1 Kor. 13:4, 7.
16, 17. Ukholo nothando zigxininiswa njani kwiZibhalo, kodwa yeyiphi eyona ibalulekileyo kuzo, yaye ngoba?
16 Ngenxa yokubaluleka kokholo nothando, ababhali beencwadi zeBhayibhile abangamaKristu bazigxininisa kaninzi ezi mpawu zimbini, ibe babedla ngokuzibeka kwisivakalisi okanye kwivesi enye. UPawulos wabongoza abazalwana bakhe ukuba banxibe “isigcina-sifuba sokholo nothando.” (1 Tes. 5:8) UPetros wathi: “Nakuba ningazange nimbone [uYesu], niyamthanda. Nakuba ningakhangelanga kuye ngoku, kodwa nibonisa ukholo kuye.” (1 Pet. 1:8) UYakobi yena wababuza oku abazalwana bakhe abathanjisiweyo: “UThixo wanyula amahlwempu eli hlabathi ukuba abe zizityebi elukholweni neendlalifa zobukumkani, awabuthembisayo kwabo bamthandayo, akunjalo?” (Yak. 2:5) Kanti uYohane yena wathi: “Lo ngumyalelo wakhe [uThixo], ukuba sibe nokholo egameni loNyana wakhe uYesu Kristu yaye sithandane, kanye njengoko wasiyalelayo.”—1 Yoh. 3:23.
17 Nangona ukholo lubalulekile, zikho iinkalo zolu phawu eziza kuphelelwa xa kuzaliseka izithembiso zikaThixo naxa sizibona zisenzeka izinto esinethemba lazo thina maKristu. Kodwa kuya kufuneka siye simthanda uThixo nabamelwane bethu nasemva kokuba zizalisekile izithembiso esizilindeleyo. Yiloo nto uPawulos wabhala wathi: “Zintathu izinto eziya kuhlala zihleli, lukholo, nethemba, nothando; kodwa eyona inkulu kuzo luthando.”—1 Kor. 13:13.
INDLELA OLUBONAKALA NGAYO UKHOLO
18, 19. Yeyiphi indlela olubonakala ngayo ukholo kule mihla, kwaye ngubani omele azukiswe ngayo?
18 Kule mihla, abantu bakaYehova baye babonisa ukuba bayakholelwa kuBukumkani bukaThixo obumiselweyo. Umphumo ube bubukho beparadesi yokomoya ekho mbombo zone zomhlaba nenabemi abangaphezu kwezigidi ezisibhozo. Kule paradesi, isiqhamo somoya kaThixo sikho kuyo yonke indawo. (Gal. 5:22, 23) Ngokwenene amaKristu abonisa ukholo nothando!
19 Akakho umntu onokuzingomb’ isifuba ngale nto. NguThixo wethu oyenze yaphumelela. Lo msebenzi mhle kangaka “ludumo kuYehova, . . . umqondiso ongayi kunqunyulwa ukusa kwixesha elingenammiselo.” (Isa. 55:13) Ngokwenene “kusisipho sikaThixo” ukuba ‘sisindiswe ngokholo.’ (Efe. 2:8) Iparadesi yethu yokomoya iza kuqhubeka ikhula de umhlaba wonke uzaliswe ngabantu abafezekileyo, abangamalungisa nabonwabileyo, lize igama likaYehova lizukiswe ngonaphakade. Ngamana singaqhubeka sibonisa ukuba sinokholo kwizithembiso zikaYehova!


text:
SIPHAKULA KOOVIMBA BETHU
“Bavakalisi BaseBritani
—Vukani!!”
KWAHLATYWA eli khwelo: “Bavakalisi BaseBritani
NGABA BABEBANINZI KAKHULU OOVULINDLELA?
Yintoni eyayilibazisa umsebenzi eBritani? Amabandla ayebetha ngesingqi esinye. Ukongezelela, isebe lagqiba ekubeni babanele oovulindlela abayi-200 kuloo ntsimi, ibe babesebenza kwintsimi ekwanti kungekhona nebandla. Ngoko isebe lalixelela abantu ababefuna ukuba ngoovulindlela eBritani ukuba banele apho, mabaye kwamanye amazwe aseYurophu. Oovulindlela abaninzi bayishiya iBritani baya kumazwe afana neFransi, nangona babengalwazi kakuhle okanye bengalwazi kwaukulwazi ulwimi lwalapho, ibe iyancomeka into abayenzayo.
“IKHWELO”
Inqaku elalikwi-Informant ka-1937 lababekela iiyure eziyi-1 000 000 ekwakuza kufuneka basebenze nzima ukuze bazenze ngo-1938. Babenokuzenza ukuba umvakalisi ngamnye wayenokushumayela iiyure eziyi-15 ngenyanga aze uvulindlela ngamnye ashumayele eziyi-110. Bacetyiswa nokuba babe namaqela entsimi ashumayela iiyure ezintlanu ngosuku, kwenziwe amabuyelo ingakumbi ngeengokuhlwa phakathi evekini.
Abaninzi bayamkela ngezandla ezishushu le nto yokuba kukhuthazwe intsimi. UHilda Padgett * wathi: “Yayilikhwelo eliphuma kwikomkhulu ibe abaninzi bethu kwakukudala belilindele yaye kungakhange kube kudala laba nemiphumo encumisayo.” UDade E. F. Wallis wathi: “Icebiso lokushumayela iiyure ezintlanu ngosuku lalisemagqabini! Yintoni enye ebinokwenza umntu avuye njengokuchitha imini yonke kumsebenzi weNkosi? . . . Sasibuya sidinwe siyimfe, kodwa uvuyo olwalupho!” UStephen Miller owayesemncinci ngoko, wabona kungxamisekile ukwenza oku waza wazenza wafumaneka. Wayefuna ukushumayela ngoxa ixesha lalisamvumela. Ukhumbula amaqela ayehamba ngeebhayisekile eshumayela imini yonke aze ngeengokuhlwa ehlotyeni adlale iintetho ezirekhodiweyo. Babekhuthele, besenza imingcelele, bephatha iiplacards yaye behambisa iimagazini esitratweni.
I-Informant yenza esi sibongozo sitsha: “Kufuneka oovulindlela abayi-1 000.” Kwabakho nendlela entsha yokusebenza intsimi, oovulindlela babeza kusebenza nebandla ngoku, balixhase kwaye balincede lenze inkqubela. UJoyce Ellis (owayengowakwaBarber engekatshati) wathi: “Abazalwana abaninzi baqonda ukuba kufuneka babe ngoovulindlela. Nangona ngelo xesha ndandineminyaka eyi-13 kuphela, ndandifuna ukuba nguvulindlela qha.” Waba nguye ngoJulayi 1940, xa wayeneminyaka eyi-15. UPeter, owatshata noJoyce kamva, waliva ikhwelo elithi “Vukani” waza “waqalisa ukucinga ngokuba nguvulindlela.” NgoJuni 1940 xa wayeneminyaka eyi-17, wahamba ngebhayisekile iikhilomitha eziyi-105 esiya kwisabelo sakhe esitsha esiya kuba nguvulindlela eScarborough.
UCyril noKitty Johnson bangumzekelo woovulindlela abatsha abancama izinto zabo. Bagqiba ekubeni bathengise indlu nezinye izinto zabo ukuze bakwazi ukuzixhasa ngoxa bekwinkonzo yexesha elizeleyo. UCyril wayeka ukuphangela yaye kungaphelanga nenyanga emva koko, babekulungele ukuba ngoovulindlela. Wathi: “Sasiqinisekile ukuba siyafuna ukukwenza oku. Sakwenza ngokuzithandela, sivuya.”
KWABAKHO AMAKHAYA OOVULINDLELA
Njengoko inani loovulindlela lalisanda ngokukhawuleza, abazalwana abakhokelayo bacinga ngeendlela ababenokubaxhasa ngazo. UJim Carr owayesisicaka secandelo (ngoku esaziwa ngokuba ngumveleli wesiphaluka) ngo-1938, wasebenzisa icebiso lokuba kubekho amakhaya oovulindlela ezixekweni. Oovulindlela bacelwa ukuba bahlale njengamaqela baze basebenze kunye ukuze kucuthwe iindleko. ESheffield, baqesha ubhazabhaza wendlu ibe kwakukho umzalwana owayeqinisekisa ukuba izinto zihamba kakuhle. Ibandla lasekuhlaleni lalinikela ngemali nangempahla yendlu. UJim wathi: “Wonk’ umntu wayesebenza nzima ukuze eli lungiselelo liphumelele. Kwakuhlala oovulindlela abalishumi ababekhuthele apho, yaye babefundisisa rhoqo. Babexubusha itekisi yosuku ntsasa nganye ngesidlo sakusasa,” yaye “oovulindlela babesiya kwintsimi ababelwe kuyo apho esixekweni suku ngalunye.”
Abavakalisi noovulindlela baliva ikhwelo baza bazifikelela iiyure eziyi-1 000 000 ngo-1938. Iingxelo zibonisa ukuba kwabakho ulwando kuzo zonke iinkalo zentsimi. Kwiminyaka emihlanu, inani labavakalisi eBritani laphantse laphindeka kathathu. Eli phulo lokuzinikela ngakumbi entsimini labomeleza abantu bakaYehova ukuze bakwazi ukunyamezela iminyaka eyayiza kuba nzima ngexesha lemfazwe.
Kule mihla, inani loovulindlela eBritani liyanda kwakhona njengoko imfazwe kaThixo iArmagedon isemnyango. Kwiminyaka elishumi edlulileyo, inani loovulindlela liye lafikelela iincopho ezintsha, de laya kutsho ku-13 224 ngo-Oktobha 2015. Aba vulindlela bayiqonda kakuhle into yokuba inkonzo yexesha elizeleyo yenye yezona ndlela zimnandi zokuphila ubomi.
^ isiqe. 3 Kamva yabizwa ngokuba buBulungiseleli Bethu BoBukumkani.
^ isiqe. 8 Ibali lobomi likaDade Padgett likwiMboniselo kaOktobha 1, 1995, iphepha 19-24.


text:
Iintshayelelo Onokuzisebenzisa
VUKANI!
Unokuthi: Nanku owakho uVukani! wakutshanje.
Umbuzo: Khawujonge lo mbuzo ukwiphepha 2. Uthini wena ngawo?
Isibhalo: Luk 7:35
Eli nqaku lithetha ngendlela lo mgaqo weBhayibhile osebenza ngayo.
VUKANI!
Umbuzo: Ngaba uyavumelana nam xa ndisithi usisilumko xa uphila ngokuhambisana nala mazwi?
Isibhalo: Mat 6:34
Unokuthi: [Tyhila kwinqaku elithi “Okufundiswa YiBhayibhile—Ixhala.”] Eli nqaku libonisa indlela iBhayibhile enokusinceda ngayo simelane nokuba nexhala.
Okufundiswa YiBhayibhile
Umbuzo: Abantu abaninzi abakholelwa kuThixo bangathanda ukuziva besondele kuye. Ngaba ubusazi ukuba iBhayibhile iyasimema ukuba sisondele kuThixo?
Isibhalo: Yak 4:8a
Unokuthi: Le ncwadi yenzelwe ukusinceda sifunde okungakumbi ngoThixo sisebenzisa iBhayibhile. [Balaselisa isahluko 1 sencwadi ethi Okufundswa YiBhayibhile.]
ZENZELE EYAKHO INTSHUMAYELO
Sebenzisa le mizekelo ingasentla ukuze uzenzele eyakho intshumayelo yasentsimini.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
34 UYosiya+ wayeneminyaka esibhozo+ ubudala ukuqalisa kwakhe ukulawula, yaye walawula iminyaka engamashumi amathathu ananye eYerusalem.+
2 Waqhubeka esenza okulungileyo emehlweni kaYehova+ waza wahamba ezindleleni zikaDavide ukhokho wakhe;+ yaye akazange aphambukele ngasekunene okanye ngasekhohlo.+
3 Ngonyaka wesibhozo wokulawula kwakhe, ngoxa wayeseyinkwenkwe,+ waqalisa ukufuna+ uTHIXO kaDavide ukhokho wakhe; waza kunyaka weshumi elinesibini waqalisa ukuhlambulula+ uYuda neYerusalem ukususela kwiindawo eziphakamileyo+ nezibonda ezingcwele+ nemifanekiso eqingqiweyo+ nemifanekiso etyhidiweyo.
4 Ngokubhekele phaya, badiliza phambi kwakhe izibingelelo+ zikaBhahali;+ neziganga+ zeziqhumiso ezibe ziphezu kwazo wazigawula kuzo; nezibonda ezingcwele+ nemifanekiso eqingqiweyo+ nemifanekiso etyhidiweyo wayiqhekeza yaziingceba waza wayicola yangumgubo,+ wafefa ngayo phezu kwendawo yokungcwabela abo babebingelela kuzo.+
5 Yaye wawatshisela phezu kwezibingelelo+ zabo amathambo+ ababingeleli. Ngaloo ndlela wamhlambulula uYuda neYerusalem.
6 Kwakhona, kwizixeko zakwaManase+ nezakwaEfrayim+ nezakwaSimeyon ukuya kufikelela kwaNafetali, neendawo zazo eziphanzileyo macala onke,
7 wadiliza kwanezibingelelo+ nezibonda ezingcwele,+ nemifanekiso eqingqiweyo+ wayityumza wayicola yaba ngumgubo;+ nazo zonke iziganga zeziqhumiso+ wazigawula kulo lonke ilizwe lakwaSirayeli, emva koko wabuyela eYerusalem.
8 Ngonyaka weshumi elinesibhozo+ wokulawula kwakhe, esakube elihlambulule ilizwe nendlu, wathumela uShafan+ unyana ka-Atsaliya noMahaseya intloko yesixeko noYowa unyana kaYowahazi owayegcina ingxelo ukuya kulungisa+ indlu kaYehova uThixo wakhe.
9 Baya kuHilekiya+ umbingeleli omkhulu baza bamnika imali eyayisiziswa kwindlu kaThixo, abayihlanganisayo abaLevi abagcini-masango+ esandleni sikaManase+ noEfrayim+ nakuSirayeli+ wonke nakuYuda wonke nakuBhenjamin nakubemi baseYerusalem.
10 Baza bayinikela esandleni sabasebenzi ababemiselwe ukongamela indlu kaYehova.+ Bona abesebenzi ababesebenza endlwini kaYehova bayisebenzisela ukulungisa nokuhlaziya indlu.
11 Ngoko bayinika iingcibi nabakhi+ ukuthenga amatye aqingqiweyo+ namaplanga okubamba nokwakha ngemiqadi yezindlu abazonakalisayo ookumkani+ bakwaYuda.
12 Amadoda awenza ngokuthembeka+ umsebenzi lowo; yaye ababewaphethe yayinguYahati no-Obhadiya abaLevi, koonyana bakaMerari,+ noZekariya noMeshulam, koonyana bamaKohati,+ ukuba babe ngabaveleli. Yaye abaLevi, ngamnye kubo wayeyingcali ngezixhobo zengoma,+
13 babephethe abathwali bemithwalo,+ nabaveleli+ babo bonke abasebenzi kwiinkonzo ezahlukeneyo; yaye kubaLevi+ kwakukho oonobhala+ namagosa nabagcini-masango.+
14 Ke kaloku ngoxa kwakukhutshwa imali+ eyayisiziswa endlwini kaYehova, uHilekiya+ umbingeleli wafumana incwadi+ yomthetho kaYehova+ ngesandla sikaMoses.+
15 Ngoko uHilekiya waphendula wathi kuShafan+ unobhala: “Ndifumene kanye incwadi yomthetho endlwini kaYehova.” UHilekiya wayinika uShafan incwadi leyo.
16 Wandula uShafan wayisa incwadi leyo kukumkani waza waphendula ngokubhekele phaya, esithi: “Konke oko kubekwe esandleni sabakhonzi bakho bayakwenza.
17 Bayithulula imali efumaneke endlwini kaYehova baza bayinikela esandleni samadoda amiselweyo nasesandleni sabo benza umsebenzi.”+
18 Yaye uShafan unobhala wahlabela mgama enikela ingxelo kukumkani, esithi: “Kukho incwadi+ uHilekiya umbingeleli andinike yona.”+ UShafan wayifunda phambi kukakumkani.+
19 Kwathi kamsinya nje akuweva ukumkani amazwi omthetho, ngoko nangoko wazikrazula izambatho zakhe.+
20 Wandula ke ukumkani wayalela uHilekiya+ noAhikam+ unyana kaShafan noAbhedon unyana kaMika noShafan+ unobhala+ noAsaya+ umkhonzi kakumkani, esithi:
21 “Hambani, niye kubuza+ kuYehova ngenxa yam+ nangenxa yabaseleyo kwaSirayeli nakwaYuda ngokuphathelele amazwi ale ncwadi+ efunyenweyo, kuba kukhulu ukuvutha komsindo kaYehova+ nxamnye nathi ngenxa yokuba ookhokho bethu bengazange baligcine ilizwi likaYehova ngokuvisisana nako konke okubhalwe kule ncwadi.”+
22 Ngako oko uHilekiya kunye nabo ukumkani wayethe mabahambe kunye naye baya kuHulida+ umprofetikazi,+ umfazi kaShalum unyana kaTikiva unyana kaHarehasi umgcini wezambatho,+ njengoko wayehlala eYerusalem kwisahlulo sesibini; bathetha kuye ngolo hlobo.
23 Yena wathi kubo:
“Utsho uYehova uTHIXO kaSirayeli ukuthi, ‘Yithini kwindoda enithume kum:
24 “Utsho uYehova ukuthi, ‘Yabona ndiyizisela intlekele+ le ndawo nabemi bayo,+ zonke iziqalekiso+ ezibhaliweyo encwadini efundwe phambi kokumkani wakwaYuda,+
25 ngenxa yokuba beye bandishiya+ baza baqhumisa umbingelelo kwabanye oothixo,+ ukuze bandicaphukise+ ngawo wonke umsebenzi wezandla zabo+ yaye umsindo wam+ uyavutha nxamnye nale ndawo kwaye uwuyi kucinywa.’”+
26 Yaye kukumkani wakwaYuda, onithume ukuba nibuze kuYehova, naku enifanele nikuthethe kuye: “Utsho uYehova uTHIXO kaSirayeli ukuthi,+ ‘Ngokubhekisele kumazwi+ owavileyo,
27 ngenxa yokuba intliziyo yakho+ ibithambile kangangokuba uye wazithoba+ ngenxa kaThixo ekuveni kwakho amazwi akhe ngokuphathelele le ndawo nabemi bayo, waza wazithoba phambi kwam+ wazikrazula+ izambatho zakho walila phambi kwam, mna, ndikuvile,+ utsho uYehova.
28 Yabona ndikuhlanganisela kookhokho bakho, yaye uya kuhlanganiselwa engcwabeni lakho unoxolo,+ yaye amehlo akho akayi kuyibona yonke le ntlekele+ ndiyizisela le ndawo nabemi bayo.’”’”+
Bandula bayizisa impendulo kukumkani.
29 Yaye ukumkani wathumela waza wahlanganisa onke amadoda amakhulu akwaYuda naseYerusalem.+
30 Ke ukumkani wenyuka waya endlwini kaYehova+ nawo onke amadoda akwaYuda nabemi baseYerusalem nababingeleli+ nabaLevi nabantu bonke, ukuthabathela komkhulu ukusa komncinane; waza wafunda+ ezindlebeni zabo onke amazwi encwadi yomnqophiso, eyayifunyenwe endlwini kaYehova.+
31 Ukumkani waqhubeka emi endaweni yakhe+ waza wenza umnqophiso+ phambi kukaYehova wokulandela uYehova nokugcina imiyalelo yakhe+ nezingqino zakhe+ nemimiselo yakhe+ ngentliziyo yakhe yonke+ nangomphefumlo wakhe+ wonke, ukuba enze+ amazwi omnqophiso awayebhalwe kule ncwadi.+
32 Ngaphezu koko, wenza bonke abo bafunyanwa eYerusalem nakwaBhenjamin ukuba beme kuwo. Nabemi baseYerusalem benza ngokomnqophiso kaThixo, uTHIXO wookhokho babo.+
33 Emva koko uYosiya washenxisa zonke izinto ezicekisekayo+ kuwo onke amazwe oonyana bakaSirayeli,+ yaye wenza ukuba bonke ababefunyanwa kwaSirayeli bakhonze, ukuba bakhonze uYehova uThixo wabo. Yonke imihla yakhe abaphambukanga ekulandeleni uYehova uTHIXO wookhokho babo.+
Yithumele
Yithumele
2 Kronike 34
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=34&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D34%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ezolimo
Kudala kwakusithiwa xa kuthethwa nge-Agricultural Science kuthethwa ngezolimo. Makhe sikhuphe i-science le, sithethe nge-agriculture iyodwa. yintoni i-Agriculture?
Ezolimo[tshintsha | edit source]
Ezolimo, sisenokuthi kukufuya, le nto athi amaNgesi wona yi-farming, okanye singathi xa kuthethwa nge-Agriculture kuthethwa ngezolimo, athi ke yena ontetho isisiNgesi yi-husbandry. Ngokupheleleyo i-Agriculture kukufuywa kwezilwanyana; kukutyalwa kwezityalo nokukhuliswa kwazo, ukunonotshelwa kwesityalo ekuthiwa yi-fungi, kunye nezinye indlela zokuxhasa ubomi ezinje ngokutya, I-fiber ekutyeni, i-biofuel, nezibuyezarha kunye nezinye iimveliso ezisetyenziswa kakhulu ukugcina nokuphucula impilo yomntu. I-Agriculture yayingundoqo kuphuhliso ngethuba apho kwakusanda khona ukufuduka kwabantu kwiindawo zabo zemveli ngenxa yokuzingela nagezinye izizathu de baye kuzinza kwelinye ilizwe babe ngabalapho umphelo. Ngesingesi ke kuthiwa le mfuduko yi- sedentary human civilization. Apha ke kulapho kwatsho kwanda ukufuywa kwezilwanyana zasekhaya nokutyalwa kwezityalo ezikukutya eluntwini, okwaba luncedo olukhulu kwatsho kwakho umdliva wokutya. Le ntlutha yenza okokuba luye luphuhla ngokuphuhla i-civilisation. Isifundo esenziwa ngale-Agriculture kuthiwa yi-Agricultural science. Imbali ngale Agriculture singayilanda emva ukusuka kumawaka-ngamawaka eminyaka, apho ukukhula kolimo bekusoloko kuqhubeka phambili kusenziwa kukwachazwa ngokubanzi kukwahlukana kwemo yezulu, kwamasiko, kunye ne-technologies.


text:
Chapter 1
1 UPawulos noSilvano noTimoti babhalela ibandla labaseTesalonika, elikuThixo uBawo wethu, neNkosi yethu uYesu Kristu;
2 bathi, Makube lubabalo kuni, noxolo oluvela kuThixo uBawo, neNkosi yethu uYesu Kristu.
3 Simelwe kukuhlala sibulela kuThixo ngenxa yenu, bazalwana, njengokuba kufanelekile, ngokuba lukhula ngokugqithiseleyo ukholo lwenu, lusanda uthandano lwenu nonke ngabanye;
4 ngokokude thina ngokwethu siqhayise ngani emabandleni kaThixo, ngenxa yonyamezelo lwenu, nokholo lwenu, ezintshutshisweni zenu zonke, nasezimbandezelweni enizinyamezelayo;
5 umbonakaliso ke lowo womgwebo onobulungisa kaThixo, ukuze nibalelwe ekuthini nibufanele ubukumkani bukaThixo, enithi ngenxa yabo nive nokuva ubunzima;
6 ukuba kanti yinto ebubulungisa kuThixo ukubabuyekeza ngembandezelo abanibandezelayo;
7 athi, nina babandezelwayo, anibuyekeze ngokuniphumza kunye nathi, ekutyhilekeni kweNkosi uYesu, ivela emazulwini inezithunywa zamandla ayo;
8 inomlilo odangazelayo, ibaphindezela abangamaziyo uThixo, nabangazilulameliyo iindaba ezilungileyo zeNkosi yethu uYesu Kristu;
9 bona abo baya kuva ukubethwa, intshabalalo engunaphakade ke leyo, bemke ebusweni beNkosi, nasebuqaqawulini bokomelela kwayo;
10 xa ithe yeza kuzukiswa kubangcwele bayo, imangaliseke kubo bonke abakholwayo (ngokuba nakholwa bubungqina bethu kuni), ngaloo mini.
11 Ngoko ke sihlala sithandaza nokuthandaza ngenxa yenu, ukuba uThixo wethu anibalele ekuthini nilufanele ubizo lwenu, azalise ngokunamandla konke ukukholiswa kukulunga, nomsebenzi wokholo;
12 ukuze lizukiswe igama leNkosi yethu uYesu Kristu kuni, nani nizukiswe kuye, ngokobabalo lukaThixo wethu, neNkosi yethu uYesu Kristu.


text:
ULUTSHA LUYABUZA
Yintoni Endifanele Ndiyazi Ngokuxhatshazwa Ngokwesondo?—Inxalenye 2: Ukuchacha
Ukumelana nentlungu yokuzibek’ ityala
Abantu abaninzi abaye baxhatshazwa ngokwesondo baba neentloni ngoko kwenzekileyo. Banokude bazibek’ ityala. UKaren ona-19 usibalisela ngaye, waqalisa ukuxhatshazwa ena-6 ukuya kutsho xa wayeneminyaka eyi-13. Uthi: “Eyona nto kunzima ukuyithwala kukuzibek’ ityala, ndihlala ndizibuza ukuba, ‘kwakutheni ukuze ndithule yonke le minyaka?’”
Ukuba nawe unengxaki efanayo, nantsi inkcazelo enokukunceda:
Abantwana abadalelwanga ukwabelana ngesondo. Ababhadlanga ngokwaneleyo ukuba bazenzele izigqibo zokwabelana ngesondo. Oku kuthetha ukuba abantwana abanakubekw’ ityala ngokuxhatshazwa.
Abantwana badla ngokubathemba abantu abadala, bangawaqapheli amaqhinga abaye bawenze, nto leyo ebabek’ esichengeni. Incwadi ethi The Right to Innocence ithi: “Abantu abaxhaphaza abantwana bafana neengcuka ezambathe izikhumba zegusha, abantwana abakhawulezi bababone.”
Umntwana usenovuseleleka xa exhatshazwa. Ukuba oko kwenzeka kuwe ungakhathazeki, xa umzimba uchukunyiswa ngeendlela ezithile uye ukwenze oko. Akuthethi kuba uyayivuma le nto yenziwa kuwe okanye umele uzibek’ ityala.
Icebiso: Cinga ngomntwana omaziyo okule minyaka ilingana nale wawukuyo ngokuya wawuxhatshazwa. Zibuze, ‘Ngaba nyhani ndinokumbek’ ityala umntwana ukuba unokuxhatshazwa?’
UKaren wazibuza naye lo mbuzo, xa wayegcine abantwana abathathu, omnye wabo wayemalunga neminyaka emithandathu, le kanye uKaren awaxhatshazwa ekuyo. Xa sele ecinga uthi: “Ndabona indlela lo mntwana asengozini ngayo nangendlela mna endandingakwazi ngayo ukuzikhusela.”
Inyaniso: Oyena mntu omele abekek’ ityala ngulo uye waxhaphaza. IBhayibhile ithi: “Nobungendawo bongendawo buya kuba phezu kwakhe [loo mntu wenza ubungendawo].”—Hezekile 18:20.
Ukubaluleka kokuba nomntu onokuzityand’ igila kuye
Ukuthetha nomntu omdala omthembileyo kungakunceda kakhulu. IBhayibhile ithi: “Iqabane lokwenyaniso lithanda ngamaxesha onke, yaye lingumzalwana ozalelwe ixesha lokubandezeleka.”—IMizekeliso 17:17.
Kakade ke, unokuziva ukhuselekile xa uyifihla into eyenzekayo. Mhlawumbi ukuthula yindlela yokuzinceda ukuba ungaphindi uve buhlungu. Kodwa ke, yicinge nento yokuba, usenokungalufumani uncedo xa uthule.
Enye intombazana enguJanet, yafumanis’ ukuba ukuthetha ngokuxhatshazwa kwayo kuyenza izive ingcono. Uthi: “Ndaxhatshazwa ndisengumntwana ngumntu endimaziyo nendandimthembile ibe ndayifihla loo nto ndade ndamdala. Kodwa ndathi ndakuyithetha kwatsho kwee xibilili.”
Ngoku, uJanet uyasiqonda isizathu sokuba abanye besenokukhetha ukuyifihla into yokuba bakha baxhatshazwa ngokwesondo. Uthi: “Kunzima ukuthetha ngalo mba. Kodwa ke ngokokwazi kwam, ayinyamezeleki intlungu yento oyigcina ngaphakathi. Izinto zaba bhetele mhla ndathetha ngayo.”
Ukuchacha
Ukuxhatshazwa kungakushiya ucinga izinto ezingezizo, ngokomzekelo, usenokungazixabisi okanye ucinge ukuba eyona nto uyiphilelayo kukwanelisa iminqweno yabanye yesini. Ngoku lixesha lokutshintsha loo ndlela yokucinga uze uchache. (INtshumayeli 3:3) YIntoni enokukunceda?
Funda iBhayibhile. IBhayibhile ineengcinga zikaThixo, yaye “zinamandla okubhukuqa izinto ezinqatyisiweyo,” njengale ndlela yokucinga ingasentla. (2 Korinte 10:4, 5) Ngokomzekelo, khawufunde uze ucinge ngezi zibhalo zilandelayo: Isaya 41:10; Yeremiya 31:3; Malaki 3:16, 17; Luka 12:6, 7; 1 Yohane 3:19, 20.
Umthandazo. Xa uziva ungento yanto, uzisola okanye wothukile, “umthwalo wakho wulahlele kuYehova” ngomthandazo. (INdumiso 55:22) UYehova usoloko ekho!
Abadala bebandla. La madoda angamaKristu aqeqeshelwe ukuba afane ‘nendawo yokuzimela umoya nendawo yokuzifihla esiphangweni.’ (Isaya 32:2) Angakunceda uzibone kakuhle izinto uze uqhubeke nobomi.
Abahlobo abalungileyo. Qwalasela amadoda namabhinqa angumzekelo omhle kwindlela amaKristu amele aphile ngayo. Khawujonge indlela ababaphatha ngayo abanye. Ethubeni, uya kuzibonela ukuba ayingabo bonke abantu abaxhaphaza abo bekumel’ ukuba bayabathanda.
Enye intombazana enguTanya iyakungqina oku. Waxhatshazwa ngokwesondo ngamadoda aliqela esengumntwana. Uthi: “Ndaxhatshazwa ngawona madoda ndandiwathembile.” Kodwa ke ekuhambeni kwexesha, uTanya uye wazibonela ukuba akhona amadoda abonisa uthando lokwenene. Ukubone njani oku?
Wancedwa kukutshomana nesibini esitshatileyo esingumzekelo wendlela amaKristu afanele aphile ngayo. Uthi: “Indlela umyeni awayezenza ngayo izinto yandenza ndabona ukuba akhona amadoda abaphatha kakuhle abantu. Ngokomzekelo umyeni wayemkhusela umfazi wakhe, yaye uThixo ufuna kube njalo.” *
^ isiqe. 27 Ukuba uneengxaki ezifana nokuba nestres, ukungatyi kakuhle, ukuzilimaza, ukusebenzisa kakubi iziyobisi, ukungalali kakuhle, okanye ucinga ngokuzibulala, kungakuhle ukuba udibane nogqirha.
Funda Okungakumbi
Yintoni Endifanele Ndiyazi Ngokuxhatshazwa Ngokwesondo?
—Inxalenye 1: Izilumkiso
Amacebiso amathathu anokukunceda ukuze ungaxhatshazwa ngokwesondo.


text:
Abantu Bathe Tii Yimini Yentshabalalo
NGABA uba nexhala xa ucinga ngekamva? Ukuba kunjalo, akuwedwa. Kwamandulo, abantu bebesoloko befunisela ngekamva, yaye abaninzi bagqibe kwelokuba ikamva labantu limfiliba. Kangangamawaka eminyaka, abantu bebenomdla wokwazi ngemini yentshabalalo okanye isiphelo sehlabathi.
Ngokomzekelo, khawucinge ngebali lakutshanje. Amabali ahlekisayo, oomabonwakude, amakhulukhulu eemovie, namawaka-waka encwadi athetha ngehlabathi eliza kutshabalala. La mabali athetha ngezinto ezihlasela zize zitshabalalise bonke abantu—iirobhothi ezibulalayo, amagongqongqo ahlukahlukeneyo, izidalwa ezivela kummandla ongaphandle komhlaba, njalo njalo. Akukho mntu ufane awakholelwe la mabali!
Kula mabali, akho ashiya abantu betyhwatyhwa. Ezinye izinto ezichazwa kuwo zinxulunyaniswa nenzululwazi. Abanye bathi umhlaba uza kugqabhuka kuze oko kuphumele kwiintlekele, itsunami, iinyikima, neentaba mlilo. Enye inkolelo yeyokuba iiplanethi ziya kuhamba kumgca omnye olungeleleneyo lize ilanga litshise kakhulu kubekho umbhodamo emhlabeni. Abanye bathi umhlaba uya kujika kwicala ojonge kulo ize imitha yelanga ijonge emhlabeni ngqo, sitsho sife sonke. Musa ukoyika. Ezi zizinto ezingasayi kuze zenzeke. Kodwa ke, abantu abaninzi baxhalatyiswa gqitha zizo.
Kuthekani ngenkumbula yeencwadi neeWebhsayithi ezithetha ngentshabalalo nezibonisa ukuba ihlabathi liza kutshabalala kulo nyaka ngoDisemba 21? Kukho ibango lokuba iplanethi iNibiru (okanye iPlanet X) ihamba kumzila eza kungquzulana nomhlaba kuwo ngoDisemba 2012. Le ngcamango kuquka nezinye isekelwe kwinkcazelo engenasihlahla ekuthiwa ivela kwikhalenda iMaya, ephela kubusika bowama-2012.
Ngenxa yokuva ezi zinto, bambi baye bachitha intywenka yemali bezakhela iindawo zokuzikhusela ngasemva kwiiyadi zabo, ezinye phantsi komhlaba. Abanye baye bafudukela ezintabeni ukuze bangaxhomekeki mntwini ngezinto ezisisiseko ezifana namanzi, ubushushu, okanye umbane.
Kakade ke, kukho nabo bangakholelwayo kwezi zinto. Abafuni nokuva ngento yokuba umhlaba uza kutshatyalaliswa. Ngokomzekelo izazinzulu zeNASA, zithi: “Akukho nto imbi eza kwenzeka emhlabeni ngowama-2012. Iplanethi yethu imalunga neminyaka eziibhiliyoni ezi-4 ikho, yaye izazinzulu ezaziwayo ehlabathini zithi akukho sisongelo sentshabalalo eza kufika ngowama-2012.”
Noko ke, kuya kuba yimpazamo ukugqiba ngelithi akusoze kubekho ntshabalalo iya kuze ifikele abantu, okanye ukuthi leyo yintsomi okanye iphupha elingenakuze lenzeke. Ngaba ngokwenene iza kufika imini yentshabalalo? Ukuba kunjalo, iza kufika njani yaye nini?


text:
JULAYI 31, 2014
ERASHIYA
INkundla YaseTaganrog Igweba AmaNgqina KaYehova Ngenxa Yokholo Lwawo
NgoJulayi 30, 2014, amaNgqina ayi-7 kwayi-16 aye afunyaniswa enetyala aza agwetywa yiNkundla Yesixeko kuba eye aceba aza abamba iintlanganiso zenkonzo. Asiwa enkundleni kuba nje esenza izinto ezenziwa ngamanye amaNgqina kaYehova ehlabathini lonke. Esi sigwebo siza kubangela amaNgqina kaYehova akulo lonke elaseRashiya angabi nayo ncam inkululeko yonqulo.
Ijaji yayiza kuwisa isigwebo ngoJulayi 28, 2014, kodwa inkundla yanqumama laza ityala laqhubeka ngosuku olulandelayo. NgoJulayi 29, ijaji yafunda isigwebo esasikumaphepha ayi-100 imini yonke yaza yasigqibezela kusasa ngoJulayi 30. Yagweba abadala abane ukuba bathothoze iminyaka emihlanu ukuya kwemihlanu enesiqingatha esiseleni nokuba bahlawule imali engange-R29 900. Yaphinda yagweba namanye amaNgqina amathathu ukuba ngalinye kuwo lihlawule imali engange-R14 900 ukuya kwi-R18 100. Kuba eli tyala lathatha ixesha elide kunokuba kwakucetyiwe, ijaji yathi akusayi kuba yimfuneko ukuba imali ihlawulwe yaza yazixhoma nezigwebo zentolongo. Amanye amaNgqina asithoba afunyaniswa engenatyala.
Le jaji yasekela isigwebo sayo kwisigwebo esenziwa yiNkundla YeNgingqi YaseRostov ngoSeptemba 2009 sokuba ivalwe iNtlangano YamaNgqina KaYehova aseTaganrog. Nangona isigwebo esawiswa ngo-2009 sasijoliswe kumbutho osemthethweni kuphela, le jaji yathi wonke umsebenzi wamaNgqina kaYehova eTaganrog nakwiingingqi eziyingqongileyo uvaliwe.
Ebudeni beli tyala elathatha iinyanga eziyi-15, abamangalelwa bathi abanakuze bayeke ukuba ngamaNgqina kaYehova okanye ukwenza imisebenzi yawo. Ukuba ayaqhubeka nomsebenzi wawo, amaNgqina asele egwetyiwe azibeka esichengeni sokuvalelwa kwakhona njengezaphuli-mthetho eziziinjubaqa.
UVictor Zhenkov, ongomnye wamagqwetha kweli tyala uthi: “Ndinoloyiko lwemiphumo yesi sigwebo kumaNgqina kaYehova aseRashiya. Abezomthetho baseTaganrog nakulo lonke elaseRashiya banokusebenzisa esi sigwebo ukuze bawaphathe kakubi amaNgqina kaYehova baze bawathothozise kwesimnyama kuba nje eqhubeka nokholo lwawo.”
AmaNgqina aseTaganrog aye abhenela kwiNkundla YeNgingqi YaseRostov.


text:
Ngoku Incwadi YeGenesis Iyafumaneka NgeNtetho Yezandla YaseMerika
ABAPHULAPHULI abangevayo ngeendlebe bawangawangisa izandla emva kokwenziwa kwesi saziso sichulumancisayo: “
Niya kuvuyiswa kukwazi ukuba ngoku ezinye zeencwadi zeZibhalo ZesiHebhere [iTestamente Endala] ziyaguqulelwa. Incwadi yeGenesis eza kuba kwividiyo sele igqityiwe ukurekhodwa!”
Eso saziso senziwa kwintetho yokugqibela eyayinikelwa kwiindibano zakutshanje zamaNgqina kaYehova ebeziqhutywa ngeNtetho Yezandla YaseMerika.
Ngo-2005, amaNgqina kaYehova aqalisa ukuguqulela INguqulelo Yehlabathi Elitsha YeZibhalo Ezingcwele kwiNtetho Yezandla YaseMerika. Aqala ngencwadi kaMateyu. Ngo-2010, kwaguqulelwa zonke iincwadi eziyi-27 ezaziwa ngokuba yiTestamente Entsha ngale ntetho yezandla.
Ukongezelela, amaNgqina kaYehova aye aguqulela iinxalenye zeBhayibhile kwezinye iintetho zezandla ezintlanu.
Kutheni kusenziwa yonke le nto? AmaNgqina kaYehova ayaqonda ukuba iincwadi zibhalwa ngolwimi abangazange baluve abantu abaninzi abangevayo. Inguqulelo yeBhayibhile yentetho yezandla echanileyo, eqondakala lula nevakalayo yenza kube lula ngabantu abaninzi abangevayo ukuqonda inkcazelo ekuyo nokubona indlela abanokwakha ngayo ubuhlobo obusondeleyo noThixo. Baye bathini abantu ngale nguqulelo yeBhayibhile?
Omnye umfana ongevayo wathi: “
Kwiminyaka embalwa edlulileyo xa kwakukhululwa incwadi kaMateyu, ndathi obu bubungqina boukuba uYehova uyandithanda yaye ukukhululwa kweGenesis kuye kwandenza ndakutsho kakhulu oku. Uyaqiniseka Wenza kucaceukuba ufuna ndimazi.”
Elinye ibhinqa elingevayo lathi: “
Kusetyenziswe intetho yezandla ezibeka zicace yaye ziqondakale izinto! Ndiyyayithanda iBhayibhile. Itsho yathi thaa into yokuba uYehova ufuna ndiwazi umongo weLizwi lakhe, ivesi nevesi, ukuze ndimazi bhetele. Ukucaca kweBhayibhile ngolu hlobo, kuyandichukumisa yaye kubangelaukuba ndizityand’ igila kuThixo emthandazweni.”


text:
Ileta Evela EBenin
Yinto Endiza Kuyithini Le Ndizifake Kuyo?
KWAKUKUSASA njengesiqhelo eNtshona Afrika. Ivumba elimnandi lokutya lalikhephuza emoyeni. Abafazi babehamba bethwele imithwalokazi entloko. Kwakuyintswahla yovuyo kuhlekwa phofu kuxubene neengxoxo kwalapha. Ilanga laphuma ngathi kudala.
Xa abantwana babona umlungu, bacula bedanisa. Ingoma yaqala ngokuthi “Yovo, Yovo, bon soir” (mlungu, mlungu molo) kodwa yaphela seyisithi “Singasivuyela isipho kuba sikuculele?” Kodwa enye inkwenkwana yayingaculi. Njengoko ndandihamba, yandilandela yaza yathetha nam ngezandla. EUnited States, ndandikhe ndafunda ukupela amagama ngeNtetho Yezandla YaseMerika, kodwa apha eBenin kuthethwa isiFrentshi.
Kwakunzima ukupela igama lam elinoonobumba abasibhozo ngentetho yezandla. Le nkwenkwana yasuka yancuma. Yandibamba ngesandla yaza yatyhutyha nam kwezo zitrato zimxinwa indisa kowayo. Yayiyindlu enamagumbi amabini. Yonke intsapho yakowayo yangungelana ndawonye yaye bonke baqalisa ukuthetha ngezandla. Ngoku ndandiza kuthini? Ndapela igama lam ndaza ndabhala ephepheni ndizichaza ukuba ndingumvangeli ofundisa iBhayibhile yaye ndiza kuphinda ndibuye. Kweza nabamelwane ababengezozithulu baza bonke bavuma kule nto ndiyibhalileyo. Ndandizibuza ukuba, ‘yinto endiza kuyithini le ndizifake kuyo?’
Endleleni egodukayo ndandizicingela ndodwa ndisithi, “umele abekho umntu onokubanceda aba bantu bafunde ngezithembiso zikaThixo, esinye sazo sesi: ‘Ziya kuvulwa neendlebe zezithulu.’” (Isaya 35:5) Ndenza uphando, ndaza ndafumanisa ukuba kubalo lwabantu lwakutshanje eBenin, bali-12 000 abantu abazizithulu. Ndothuka xa ndafumanisa ukuba ezikolweni zezithulu kusetyenziswa Intetho Yezandla YaseMerika, kungekhona eyesiFrentshi. Kodwa kwaba buhlungu ndakufumanisa ukuba akukho nelinye iNgqina likaYehova elaliyazi Intetho Yezandla YaseMerika. Ndikhathazekile, ndathi kwelinye iNgqina, “akwaba bekukho umntu oyaziyo Intetho Yezandla YaseMerika ukuze ancede.” Laphendula lathi, “ukhona nje wena.” Lalinyanisile! Ndaoda incwadi efundisa intetho yezandla kunye neeDVD zeNtetho Yezandla YaseMerika ezipapashwe ngamaNgqina kaYehova. Imithandazo yam yaphendulwa xa kwafika iNgqina elalisuka eCameroon nelaliyazi kakuhle le ntetho.
Abantu abaninzi beva ukuba ndifunda intetho yezandla. Ndaxelelwa ngoBrice owayengumzobi. Indawo awayesebenzela kuyo yayenziwe ngamagqabi esundu adityanisiweyo nawayeyenza loo ndawo iphole kamnandi kwimozulu eshushu. Iindonga zakhe ezazinemibala-bala zabonisa ukuba akungoku waba ngumzobi. Wosula izitulo waza wandijonga, elindele ukuba ndichaze eyona nto ndize ngayo. Ndamdlalela iDVD. Wasondeza isitulo sakhe waza wahlalela kufutshane. Ethetha ngezandla wathi: “Ndiyaqonda! ndiyaqonda!” Abantwana baselumelwaneni bangungelana apho betsale iintamo ukuze babone. Omnye kubo wakhwaza esithi, “kutheni bebukele imuvi engenamazwi?”
Sihlandlo ngasinye ndibuyela kuBrice, laya lisanda inani labantu ababukela iDVD. Kungekudala, uBrice nabanye baqalisa ukuza kwiintlanganiso zamaKristu. Ndenza inkqubela njengoko ndandizama ukubatolikela. Njengoko iqela laye lisanda, abanye babo babesiza kum. Ngokomzekelo, ngesinye isihlandlo imoto yam yangena ezigingqini yaza yenza ingxolo njengoko ndandizama ukuphepha iibhokhwe neehagu ezaziyabula endleleni. Emva koko, ndeva kusithi mbakra ngasemva ndaza ndathi: “Owu nkosi yam, ingophuki le moto kwakhona!” Noko ke, kwathi kanti yenye indoda engevayo ngendlebe, ibetha imoto ngesandla kuba ifuna ndiyibone.
Amaqela asebenzisa Intetho Yezandla YaseMerika abakho nakwezinye iidolophu. Xa kukho indibano enkulu yaminyaka le, ndandicelwa ukuba ndibe ngomnye wabantu abaza kutolika ndisebenzisa intetho yezandla. Njengoko ndandime eqongeni ndilinde isithethi ukuba siqalise intetho, okomzuzwana ndaba kude ngeengcinga ndicinga mhla ndandiqalisa isabelo sam. Ndandidla ngokucinga, ‘yintoni enye endandinokuyenza ngaphandle kokuba ngumvangeli eAfrika?’ Xa ndijonga abaphulaphuli ababelapho, ndayifumana impendulo yaloo mbuzo—ukuba ngumvangeli onceda izithulu. Andisazibuzi ngoku ukuba ‘yinto endiza kuyithini le ndizifake kuyo?’


text:
Imibuzo Yabantu Abaselula—Iimpendulo Eziluncedo, Umqulu 2
Ufuna amacebiso onokuwathemba! Incwadi ethi Imibuzo Yabantu Abaselula—Iimpendulo Eziluncedo, Umqulu 2, inaloo macebiso kanye. Le ncwadi inodliwano-ndlebe oluye lwenziwa nolutsha ehlabathini lonke. Luye lwancedwa ngamacebiso eBhayibhile. Khawubone indlela enokukunceda ngayo nawe.
Le ncwadi iza kukunceda uphendule imibuzo ngezi zinto zilandelayo:
Isini Esahlukileyo
Utshintsho Ebomini
Abahlobo
Isikolo Nabo Ufunda Nabo
Imali
Abazali Bakho
Indlela Ovakalelwa Ngayo
Ukuzihlaziya
Ukukhula kwakho Ngokomoya
Zikhuphelele le ncwadi ngePDF, okanye uzicelele ikopi eprintiweyo ngokubhalela iiofisi zethu.
Qaphela: Ngoku iPDF yale ncwadi ineendawo onokukwazi ukubhala kuzo. Ukuba isixhobo osisebenzisayo siyakuvumela ukuba wenze loo nto, ungakwazi ukubhala iimpendulo kule ncwadi.


text:
Imbono YeBhayibhile
Ngaba Iinkwenkwezi Ziyabuchaphazela Ubomi Bakho?
Ngaba uyandithanda?
Ngaba ndimele ndikhenkethe namhlanje?
Ngaba ndiza kuwufumana la msebenzi?
UKUZE baphendule imibuzo efana nale ingasentla, abaninzi baye baphethukele ekuvumiseni ngeenkwenkwezi. *Kodwa, ngaba iinkwenkwezi zibuchaphazela ngokwenene ubomi bakho? Ngaba zinokukunceda wazi ngakumbi ngekamva okanye ngesiqu sakho? Ithini iBhayibhile?
Ngaba Iinkwenkwezi Zinokuchaphazela Ikamva Lethu?
Abanye abantu bakholelwa ukuba asinakuliphepha ikamva. Bathi ikamva libhalwe phantsi, yaye sinokulifunda kwiinkwenkwezi. Kodwa iBhayibhile ibonisa okwahlukileyo. Ithi uThixo unike abantu ukhetho. Oko kuthetha ukuba, ukuya kutsho kumkhamo othile, abantu bayakulawula oko kwenzeka kubo. Ngokomzekelo, uThixo wathi kumaSirayeli: “Ndibeke phambi kwakho ubomi nokufa, intsikelelo nesiqalekiso; nyula ke ubomi ukuze uphile, wena nenzala yakho.”—Duteronomi 30:19.
Ngaloo mazwi, uThixo wakwenza kwacaca ukuba amaSirayeli ayenako ukulilawula ikamva lawo. Ukuba ayeyithobele imigaqo kaThixo, ayeya kufumana iintsikelelo. Xa engathobeli ayeya kuzizisela ubunzima.
Qwalasela: Ukuba ikamva lomSirayeli ngamnye belibhalwe kwiinkwenkwezi, ngaba bekuya kuba sengqiqweni ukuba uThixo athi mabakhethe ubomi? Ngokuqinisekileyo bekuyakuthetha ukuba uThixo akananceba, ukuba ebeza kohlwaya amaSirayeli ngezenzo angenamandla ukuzilawula.
Oko sikufunda eBhayibhileni kucacile: Ubomi bethu buxhomekeke kwizigqibo esizenzayo—kungekhona kwiinkwenkwezi.—Galati 6:7.
Ngaba Iinkwenkwezi Zinokubuchaphazela Ubuntu Bethu?
Izazi ngeenkwenkwezi ezininzi azingqinelani nengcamango yokuba ikamva lichazwe kwangaphambili. Enye ingcali ngeenkwenkwezi ithi: “Ikamva lethu lixhomekeke kuthi. Kwelinye icala, ixesha esazalwa ngalo lichaphazela ubuntu bethu.” Abantu abaninzi bayakukholelwa oko. Bavakalelwa kukuba, kuba iinkwenkwezi nezinye izijikelezi langa zichaphazela ubume bomhlaba, zinokubuchaphazela nobuntu bethu. Ithini iBhayibhile?
IBhayibhile asiyoncwadi yenzululwazi, echaza zonke iinkcukacha ngomzimba womntu nendalo. Nangona kunjalo, iyayichaza injongo kaThixo yokudala izikhanyiso ezisesibhakabhakeni. IGenesis 1:14 ithi: “Wahlabela mgama ke uThixo wathi: ‘Makubekho izikhanyiso esibhakabhakeni samazulu ukuze zahlukanise imini nobusuku, yaye zimele zibe yimiqondiso yamaxesha nemihla neminyaka.’”
Qwalasela: Ukuba uThixo ebedale iinkwenkwezi ukuze zichaphazele ubuntu bethu, ngaba ebengayi kusichazela oko?
Sinokugqiba ngelithini? Iinkwenkwezi ziyinxalenye yendalo kaThixo emangalisayo, kodwa azibuchaphazeli ubuntu bethu.
Indawo Elungileyo Esinokufumana Kuyo Ukhokelo
Ukuba sinomnqweno wokufunda ngekamva okanye sifuna ukuzazi, intle lo nto. Kodwa ikho indawo ebhetele esinokukhangela kuyo, kuneenkwenkwezi.
IBhayibhile ichaza uYehova ‘njengaLowo uxela ukuphela kwasekuqaleni.’(Isaya 46:10) Unenjongo aya kuyiphelelisa. (Isaya 55:10, 11) Sinokufunda ngenjongo kaThixo eBhayibhileni. Le ncwadi ingcwele yakudala, ichaza isizathu sokuba sibandezeleka, nendlela uThixo ayakuzisa ngayo isiqabu kwiingxaki ezikhathaza uluntu. *—2 Petros 3:13; ISithyilelo 21:1-4.
Xa sifuna ukufunda nokuphucula ubomi bethu, iBhayibhile yeyona ncwadi inokusinika ukhokelo olululo. Ngoba? Kuba ukuyifunda kusinceda sizihlole ngokunzulu. Ngokomzekelo, iBhayibhile ifundisa ukuba uYehova nguThixo “onenceba,” “ozeka kade umsindo,” yaye “ukulungele ukuxolela.”(Eksodus 34:6; INdumiso 86:5) Kodwa ngaba nathi sinjalo? IBhayibhile inokuveza iingcinga zethu eziphosakeleyo, ize isincede siphucule apho kuyimfuneko khona.
Ngoko akuyomfuneko ukuba sijonge kwiinkwenkwezi ukuze sifunde ngathi okanye ngekamva lethu. Kunoko, iBhayibhile inokusinceda, kuba ‘iphefumlelwe nguThixo kwaye iyingenelo ekufundiseni, ekohlwayeni nasekulungelelaniseni izinto.’—2 Timoti 3:16, 17.
^ isiqe. 6 Ukuvumisa ngeenkwenkwezi kukufunda ngeenkwenkwezi, ilanga, inyanga kunye nezijikelezi langa, ngenkolelo yokuba ezi nxalenye zendalo zichaphazela ubomi bethu, yaye zinokusinceda siziqonde.
^ isiqe. 19 Ukuze ufumane inkcazelo engakumbi ngenjongo kaThixo, funda isahluko 3 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.
Ngaba Ixesha Esifa Ngalo Libekwe Kwangaphambili?
Kutheni iBhayibhile isithi kukho ixesha ‘lokufa’?


text:
Aprili 11-17
YOBHI 21-27
Ingoma 83 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“UYobhi Wazixhathisa Iingcinga Eziphosakeleyo”: (imiz. 10)
Yob 22:2-7—UElifazi wasekela isiluleko sakhe kwinto angaqinisekanga ngayo nakwiimbono zakhe (w06 3/15 15 ¶7; w05 9/15 26-27; w95 2/15 27 ¶6)
Yob 25:4, 5—UBhiledadi wayeneengcamango eziphosakeleyo (w05 9/15 26-27)
Yob 27:5, 6—UYobhi akazange abavumele abanye ukuba bamenze acinge ukuba uyaphule ingqibelelo yakhe (w09 8/15 4 ¶8; w06 3/15 15 ¶8)
-
Ukwemba Ubuncwane ObuseBhayibhileni: (imiz. 8)
Yob 24:2—Kwakutheni ukuze ukudlula emdeni kube sisono esinzulu? (it-1-E 360)
Yob 26:7—Yintoni ephawulekayo ngendlela uYobhi awuchaza ngayo umhlaba? (w15 6/1 5 ¶4; w11 7/1 26 ¶2-5)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: Yob 27:1-23 (imiz. 4 nangaphantsi)
YIKHUTHALELE INTSIMI
Utyelelo Lokuqala: g16.2 ngaphandle—Beka isiseko sokubuyela. (imiz. 2 nangaphantsi)
Xa Ubuyela: g16.2 ngaphandle—Beka isiseko sokubuyela. (imiz. 4 nangaphantsi)
Isifundo SeBhayibhile: bh 145 ¶3-4 (imiz. 6 nangaphantsi)
INDLELA YOKUPHILA YAMAKRISTU
Ingoma 129
Indlela Yokoyisa Umntu Okuntlontayo Ungakhange Umbethe: (imiz. 15) Ingxubusho. Dlala ividiyo ethi Indlela Yokoyisa Umntu Okuntlontayo Ungakhange Umbethe. (Yiya ku-jw.org/xh uze ujonge indawo ethi IIMFUNDISO ZEBHAYIBHILE > ABAFIKISAYO.) Emva koko, xubushani le mibuzo ilandelayo: Yintoni esenokubangela ukuba umntu antlontwe? Yiyiphi imiphumo emibi ebangelwa kukuntlontwa? Ungamelana njani nokuntlontwa okanye ungakuphepha njani? Ungathetha nabani ukuba uyantlontwa? Funda incwadi ethi Abantu Abaselula Bayabuza, Umqulu 2, isahluko 14.
ISifundo SeBhayibhile Sebandla: ia isahl. 13 ¶1-12 (imiz. 30)
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 23 Nomthandazo


text:
Ukuxabisa UYehova NjengoMbumbi Wethu
“Yehova, . . . unguMbumbi wethu; thina sonke singumsebenzi wesandla sakho.”—ISAYA 64:8.
IINGOMA: 89, 26
1. Kutheni uYehova enguMbumbi omkhulu?
NGONOVEMBA 2010, umntu othile wayefuna ukuthenga ivazi yodongwe endala yamaTshayina eyiyathengiswa ngemali emalunga needola eziyi-70 miliyoni, eNgilani. Iyamangalisa into yokuba umbumbi unokubumba into engenamsebenzi njengodongwe, ayenze ibe yivazi entle yexabiso. UYehova, uMbumbi wethu, mkhulu lee kunaye nawuphi na umbumbi ongumntu. IBhayibhile ithi uYehova wenza umntu ofezekileyo “ngothuli lomhlaba” oko kukuthi, ngodongwe. (Genesis 2:7) Loo mntu, uAdam, waba ‘ngunyana kaThixo’ yaye wenziwa wakwazi ukuxelisa iimpawu zakhe.—Luka 3:38.
2, 3. Sinokusixelisa njani isimo sengqondo samaSirayeli awaguqukayo?
2 Xa uAdam wavukela uMdali wakhe, wayeka ukuba ngunyana kaThixo. Kodwa abaninzi kwinzala kaAdam baye bazikhethela uYehova njengoMlawuli. (Hebhere 12:1) Ngokuthobela ulwalathiso loMdali, baye babonisa ukuba bakhetha yena, kungekhona uSathana, ukuba abe nguBawo noMbumbi wabo. (Yohane 8:44) Ukuthembeka kwabo kuThixo kusikhumbuza oko kwathethwa ngamaSirayeli aguqukileyo xa athi: “Yehova, wena unguBawo. Siludongwe, yaye wena unguMbumbi wethu; thina sonke singumsebenzi wesandla sakho.”—Isaya 64:8.
3 Nanamhlanje abakhonzi bokwenene bakaYehova, bawa bevuka bezama ukuthobeka nokumthobela. Bakujonga njengelungelo ukubiza uYehova njengoBawo yaye bafuna abe nguMbumbi wabo. Ngaba sikulungele ukuba njengodongwe oluthambileyo uThixo anokulubumba lube sisitya esixabisekileyo? Ngaba sijonga bonke abazalwana noodadewethu njengodongwe olungekagqitywa ukubunjwa nguThixo? Ukuze sincedakale sibe nesimo sengqondo esifanelekileyo siza kuthetha ngendlela uYehova abakhetha ngayo abo afuna ukubabumba, nesizathu sokubabumba kwakhe kunye nendlela akwenza ngayo oko.
UYEHOVA UYABAKHETHA ABO AFUNA UKUBABUMBA
4. UYehova ubakhetha njani abo abatsalela kuye? Yenza imizekelo.
4 UYehova akabajongi abantu ngendlela thina esibajonga ngayo. Kunoko uhlola intliziyo aze abone oyena mntu singuye ngaphakathi. (Funda eyoku-1 kaSamuweli 16:7b.) UYehova wakubonisa oku xa waseka ibandla lamaKristu. Watsalela kuye nakuNyana wakhe abantu abaninzi ababebonwa ngabantu njengabangento-yanto. (Yohane 6:44) Ngokomzekelo, omnye umntu owayenjalo yayingumFarisi ogama linguSawule, ‘owayengumnyelisi, umtshutshisi nomntu osileyo.’ (1 Timoti 1:13) Kodwa uYehova wayihlola intliziyo kaSawule waza akavakalelwa kukuba uludongwe olungento-yanto. (IMizekeliso 17:3) Kunoko, uYehova wabona ukuba uSawule unokubunjwa abe ‘sisitya esinyuliweyo’ aze ashumayele “ezintlangeni nakookumkani noonyana bakaSirayeli.” (IZenzo 9:15) UYehova waphinda wakhetha nabanye abantu awababumbela ‘umsebenzi obekekileyo’ kuquka nabo babengamanxila, ababeziphethe kakubi kunye namasela. (Roma 9:21; 1 Korinte 6:9-11) Njengoko babefunda iZibhalo, bomeleza ukholo lwabo kuYehova baza bamvumela ukuba ababumbe.
Asimele sibagwebe abantu abakwintsimi yethu okanye abakwibandla lethu
5, 6. Ukumthemba kwethu uYehova njengoMbumbi, kumele kuyichaphazele njani indlela esibajonga ngayo (a) abantu kwintsimi yethu? (b) abazalwana noodadewethu?
5 Simthembile uYehova ukuba uyakwazi ukukhetha nokutsala abantu abafanelekileyo. Yiyo loo nto singamele sibagwebe abantu abakwintsimi yethu nabakwibandla lethu. Ngokomzekelo, khawuve indlela uMichael awayesabela ngayo xa etyelelwa ngamaNgqina kaYehova. Uthi: “Ndandivele ndijonge kwelinye icala ndingabahoyi ngokungathi abathethi nam. Ndandikrwada nyhani! Kamva, kwenye indawo ndadibana nenye intsapho endandiyihlonela ngenxa yehambo yayo. Ngenye imini, ndothuka kakhulu ndakuva ukuba, kanti ngamaNgqina kaYehova! Indlela ababeziphethe ngayo yandenza ndacingisisa ngokuba yintoni kanye le indenza ndibe nocalucalulo. Ndakhawuleza ndaqonda ukuba isimo sam sengqondo sasibangelwa kukungazi, nokuva izinto ezazithethwa ngabantu kungekhona inyani.” UMichael watsho wafuna ukwazi ngakumbi, waza wamkela isifundo seBhayibhile. Kamva wabhaptizwa waza wangenela inkonzo yexesha elizeleyo.
6 Xa sivumela uYehova abe ngumbumbi wethu, indlela esibajonga ngayo abazalwana noodadewethu nayo iya kutshintsha. Siya kujonga ngamnye kubo njengabo basabunjwa nguYehova. Le yindlela uYehova abajonga ngayo. Ubona iintliziyo zabo yaye uyazi ukuba ukungafezeki kwabo kokwexeshana, kwaye banokuba ngabantu abangcono ngenye imini. (INdumiso 130:3) Sinokumxelisa uYehova ngokubajonga ngendlela abajonga ngayo abazalwana bethu. Simele sisebenzisane noMbumbi wethu ukuze sincede abazalwana noodadewethu benze inkqubela. (1 Tesalonika 5:14, 15) Abadala emabandleni bamele bamisele umzekelo omhle kule nkalo.—Efese 4:8, 11-13.
KUTHENI UYEHOVA ESIBUMBA?
7. Kutheni uluxabisa uqeqesho lukaYehova?
7 Bambi abantu basenokuthi: ‘Andizange ndiluxabise uqeqesho lwabazali bam de ndaba nabam abantwana.’ Njengoko sikhula, sinokuyixabisa ingqeqesho kuba siyijonga njengembonakaliso yothando. (Funda amaHebhere 12:5, 6, 11.) Ewe, uYehova uyasithanda njengabantwana bakhe, kungenxa yoko le nto esiqeqesha ngomonde okanye esibumba. Ufuna sibe zizilumko, sonwabe size simthande njengoBawo wethu. (IMizekeliso 23:15) Akathandi ukusibona sibandezeleka size sife njengaboni abangaguqukiyo.—Efese 2:2, 3.
UYehova uyasithanda njengabantwana bakhe, kungenxa yoko le nto esiqeqesha ngomonde okanye esibumba
8, 9. Usifundisa njani uYehova namhlanje, yaye le mfundo iza kubakhona na kwikamva?
8 Ngaphambi kokuba simazi uYehova, kusenokwenzeka ukuba sasineempawu ezimbi ezininzi. Kodwa uYehova uye wasibumba wasinceda satshintsha yaye ngoku sinobuntu obuhle. (Isaya 11:6-8; Kolose 3:9, 10) Siphila kwiparadesi yokomoya. Le yimeko ekhethekileyo ayenzileyo uYehova kule mihla yethu esinceda sibumbeke. Kule meko, siziva sikhuselekile nakubeni ihlabathi elisingqongileyo likhohlakele. Abo baye bakhula bengalufumani uthando ezintsatsheni zabo, ngoku banandipha uthando oluvela kubazalwana noodade kule paradesi yokomoya. (Yohane 13:35) Nathi siye safunda ukubonisa uthando kwabanye. Kodwa okubaluleke nangakumbi kukuba, siye samazi uYehova yaye ngoku sinandipha uthando lwakhe lobuzali.—Yakobi 4:8.
9 Kwihlabathi elitsha siza kungenelwa ngokupheleleyo kwiparadesi yokomoya. Kwakhona siza kunandipha iparadesi yokoqobo phantsi kolawulo loBukumkani bukaThixo. Ngelo xesha uYehova uya kuqhubeka esibumba yaye esifundisa ngendlela esingenakuyithelekelela okwangoku. (Isaya 11:9) Kwakhona uYehova uya kwenza imizimba neengqondo zethu zifezeke. Oku kuya kwenza kube lula ukuyiqonda nokuyithobela ngokupheleleyo imiyalelo yakhe. Ngoko masiqhubeke simvumela uYehova ukuba asibumbe, yaye masimbonise ukuba siyabuxabisa obu bungqina bokusithanda kwakhe.—IMizekeliso 3:11, 12.
INDLELA UYEHOVA ASIBUMBA NGAYO
10. UYesu wabubonisa njani ubuchule nomonde boyena Mbumbi Mkhulu?
10 Njengokuba umbumbi onobuchule elwazi kakuhle uhlobo lodongwe alubumbayo, uMbumbi wethu uYehova, usazi kakuhle. Uyabazi ubuthathaka bethu, ukusikelwa kwethu umda nenkqubela esele siyenzile ukuza kuthi ga ngoku yaye ubumba ngamnye wethu ecinga ngezi meko. (Funda iNdumiso 103:10-14.) Sinokufunda indlela uYehova asijonga ngayo ngokujonga indlela uYesu awasabela ngayo kwiimpazamo zabapostile. Ngamanye amaxesha, abapostile babephikisana ngokuba nguwuphi omkhulu. Ukuba wawulapho phakathi kwabapostile, wawuya kubajonga njani? Mhlawumbi wawusenokuthi, abalulo udongwe oluthambileyo. Kodwa yena uYesu wayesazi ukuba babenako ukubunjwa xa babenokusiphulaphula isiluleko sakhe sothando nesobubele ukuba nje babenokuxelisa ukuthobeka kwakhe. (Marko 9:33-37; 10:37, 41-45; Luka 22:24-27) Emva kokuba uYesu evusiwe, abapostile bafumana umoya kaThixo, yaye abazange banikele ngqalelo ekubeni nguwuphi omkhulu kubo. Kunoko, banikela ingqalelo kumsebenzi ababewunikwe nguYesu.—IZenzo 5:42.
11. UDavide wazingqina njani efana nodongwe oluthambileyo, yaye sinokumxelisa njani?
11 Namhlanje uYehova usebenzisa iBhayibhile, umoya oyingcwele kunye nebandla ukuze asibumbe. Inokusibumba njani iBhayibhile? Simele siyifunde, sicingisise ngoko sikufundayo size sicele uYehova asincede sikusebenzise oko sikufundileyo. UKumkani uDavide wabhala wathi: “Ndikukhumbule esingqengqelweni sam, ebudeni bemilindo yasebusuku ndicamngca ngawe.” (INdumiso 63:6) Waphinda wabhala wathi: “Ndiya kumbonga uYehova, ondinike icebiso. Eneneni, ebudeni bobusuku izintso zam zindilungisile.” (INdumiso 16:7) Ewe, uDavide wayecingisisa ngesiluleko sikaYehova, aze asivumele ukuba sibumbe iimvakalelo nezona ngcinga zakhe zinzulu, naxa kwakunzima ukusamkela. (2 Samuweli 12:1-13) UDavide wasimisela umzekelo omhle wokuthobeka nokuthobela. Ngoko khawuzibuze: ‘Xa ndifundisisa iBhayibhile, ngaba ndiyacingisisa ngayo ndize ndivumele isiluleko sikaThixo sichukumise iimvakalelo nezona ngcinga zam zinzulu? Ngaba ndingakwenza nangakumbi oku?’—INdumiso 1:2, 3.
12, 13. UYehova usibumba njani esebenzisa umoya oyingcwele kunye nebandla lamaKristu?
12 Umoya oyingcwele unokusibumba ngeendlela eziliqela. Ngokomzekelo, unokusinceda sifunde ukuxelisa ubuntu bukaYesu, size sivelise iinxalenye ezahlukeneyo zesiqhamo somoya. (Galati 5: 22, 23) Enye inxalenye yeso siqhamo luthando. Siyamthanda uThixo yaye sifuna ukumthobela size sibunjwe nguye, kuba siyazi ukuba imiyalelo yakhe yenzelwe ukunceda thina. Ukongezelela, umoya oyingcwele unokusinika amandla okuphepha ukubunjwa leli hlabathi lingendawo. (Efese 2:2) Xa umpostile uPawulos wayeselula, waphenjelelwa ziinkokeli zonqulo zamaYuda ezazinekratshi. Kodwa umoya oyingcwele wamnceda watshintsha. Kamva wabhala wathi: “Ezintweni zonke ndinamandla ngenxa yalowo undomelezayo.” (Filipi 4:13) Nathi simele sicele umoya oyingcwele, sisazi ukuba uYehova uya kuyiphendula imithandazo yethu enyanisekileyo.—INdumiso 10:17.
13 UYehova usebenzisa ibandla kunye nabadala ukuze abumbe ngamnye wethu. Ngokomzekelo, xa abadala bephawula ukuba sinobuthathaka obuthile, baye bazame ukusinceda. Sekunjalo, abaye banikele isiluleko ngokokubona kwabo (Galati 6:1) Kunoko, ngokuthobeka bathandaza kuYehova bacele ukuqonda nobulumko. Emva koko, benza uphando besebenzisa iBhayibhile neencwadi zethu zamaKristu ukuze bafumane inkcazelo eza kusinceda. Ukuba abadala beza kuwe baze bakunike isiluleko sobubele nesothando, mhlawumbi ngendlela onxibe ngayo, khumbula ukuba obu bubungqina bokuba uThixo uyakuthanda. Xa ulisebenzisa elo cebiso, uya kuba njengodongwe oluthambileyo uYehova akwaziyo ukulubumba, kwaye uya kungenelwa.
14. Nakubeni uYehova enegunya, ubonisa njani ukuba uyalihlonela ilungelo lethu lokuzikhethela?
14 Ukuba siyayiqonda indlela uYehova asibumba ngayo, oko kunokusinceda ukuba sibe nolwalamano oluhle nabazalwana noodadewethu. Kwakhona siya kuba nesimo sengqondo esihle ngabantu abakwintsimi yethu, kuquka nezifundo zethu zeBhayibhile. Ngamaxesha okubhalwa kweBhayibhile, umbumbi wayemele aqale alucoce udongwe ngokususa amatye nobunye ubumdaka ngaphambi kokuba alubumbe. UMbumbi Omkhulu uYehova, unceda abantu abafuna ukubunjwa. Akabanyanzeli ukuba batshintshe, kunoko ubabonisa imilinganiselo yakhe ecocekileyo. Emva koko, bamele bazigqibele ngokwabo ukuba baza kulwenza kusini na utshintsho olufunekayo.
15, 16. Izifundo zeBhayibhile zinokubonisa njani ukuba zifuna uYehova azibumbe? Zekelisa.
15 Khawucinge ngoko kwenzeka kuTessie, udade ohlala eOstreliya. Kwakulula ngaye ukufunda oko iBhayibhile ikutshoyo. Kodwa akazange enze nkqubela ingako, yaye akazange aye ezintlanganisweni. Udade owayefunda kunye naye, wathandaza kuYehova waza wagqiba kwelokuba asiphelise eso sifundo. Emva koko kwenzeka into emangalisayo. Kwisifundo sabo, uTessie wachazela lo dade isizathu sokuba engekenzi nkqubela. Wamxelela ukuba uvakalelwa ngathi uzenza umntu angenguye kuba wayekuthanda ukungcakaza. Kodwa ngoku wayegqibe kwelokuba ayeke ukungcakaza.
16 Kungabanga kudala, uTessie waqalisa ukuya ezintlanganisweni waza wavelisa iimpawu zobuKristu nakubeni abanye babahlobo bakhe bangaphambili babehlekisa ngaye. Ekuhambeni kwexesha uTessie wabhaptizwa waza waba nguvulindlela othe ngxi, ngoxa wayenabantwana abancinane. Icacile ke into yokuba xa izifundo zeBhayibhile ziqalisa ukwenza utshintsho ukuze zivuyise uThixo, uya kusondela kuzo aze azibumbe zibe zizitya ezixabisekileyo.
17. (a) Yintoni oyithandayo ngokubunjwa nguYehova? (b) Ziziphi iinxalenye zokubunjwa esiza kuthetha ngazo kwinqaku elilandelayo?
17 Nanamhlanje abanye ababumbi basalubumba ngocoselelo udongwe lube ziivazi ezintle ngezandla. Ngendlela efanayo, uYehova uyasibumba ngomonde esebenzisa isiluleko aze abukele ngokusondeleyo indlela esiza kusabela ngayo. (Funda iNdumiso 32:8.) Ngaba uyayibona into yokuba uYehova unomdla kuwe? Ngaba uyayibona indlela uYehova akubumba ngayo ngocoselelo? Ukuba kunjalo, ziziphi iimpawu eziya kukunceda uhlale uludongwe oluthambileyo uYehova anokulubumba? Ziziphi iimpawu omele uziphephe ukuze ungafani nodongwe oluqinileyo, olungabumbekiyo? Abazali banokuncedisana njani noYehova ekubumbeni abantwana babo? Inqaku elilandelayo liza kuyiphendula le mibuzo.


text:
Ukwenza Ukhetho Lobulumko Ngoxa Uselula
‘Nina bafana kwanani zintombi ezinyulu, lidumiseni igama likaYehova.’—INDU. 148:12, 13.
1. Ngawaphi amathuba ananditshwa ngamaKristu aselula?
SIPHILA kumaxesha abangel’ umdla. Ngoku izigidi zabantu bazo zonke iintlanga ziyathontelana ukungena kunqulo lokwenyaniso, kunanini na ngaphambili. (ISityhi. 7:9, 10) Ulutsha oluninzi luvuyiswa kukunceda abanye baqonde iBhayibhile. (ISityhi. 22:17) Lumbi luqhuba izifundo zeBhayibhile, lunceda abantu baphucule ubomi babo. Olunye lushumayela ngenzondelelo kwintsimi ethetha ulwimi lwasemzini. (INdu. 110:3; Isa. 52:7) Unokwenza njani ukuze ube nenxalenye kulo msebenzi wanelisayo?
2. Umzekelo kaTimoti ubonisa njani ukuba uYehova ukulungele ukunika abaselula iimbopheleleko? (Jonga umfanekiso osekuqaleni.)
2 Njengomntu oselula, unokwenza ukhetho oluya kukuvulela amathuba onokuwanandipha enkonzweni kaThixo. Ngokomzekelo, uTimoti waseListra wenza ukhetho lobulumko nolwamkhokelela ekubeni abe ngumthunywa wevangeli xa wayemalunga neminyaka eyi-20. (IZe. 16:1-3) Kwiinyanga kamva, emva kokuba inkcaso ekrakra imnyanzele ukuba ashiye ibandla laseTesalonika elalisandul’ ukusekwa, uPawulos wacela uTimoti oselula ukuba abuyele eTesalonika ukuze omeleze abazalwana. (IZe. 17:5-15; 1 Tes. 3:1, 2, 6) Unokuyithelekelela indlela amele ukuba wayevuya ngayo uTimoti akufumana eso sabelo.
OLONA KHETHO LUBALULEKILEYO
3. Sisiphi esona sigqibo sibalulekileyo onokusenza ebomini, ibe unokusenza nini?
3 Ixesha lobutsha lelona lifanelekileyo lokwenza izigqibo ezibalulekileyo. Kodwa kukho isigqibo esibaluleke ngaphezu kwazo zonke—esokukhonza uYehova. Liliphi elona xesha lifanelekileyo lokwenza eso sigqibo? UYehova uthi: “Khumbula uMdali wakho Ozukileyo ngemihla yobufana bakho.” (INtshu. 12:1) Ekuphela kwendlela eyamkelekileyo ‘yokukhumbula’ uYehova kukumkhonza ngokupheleleyo. (Dut. 10:12) Isigqibo sokukhonza uThixo ngentliziyo yakho yonke sesona sibalulekileyo konokuzenza. Siya kuchaphazela ubomi bakho bonke.—INdu. 71:5.
4. Ziziphi ezinye izigqibo ezibalulekileyo eziya kuchaphazela indlela omkhonza ngayo uThixo?
4 Kakade ke, isigqibo osenzayo sokukhonza uYehova asikokuphela kokhetho oluchaphazela ikamva lakho. Ngokomzekelo, usenokucinga enoba uza kutshata kusini na, uza kutshata nabani, nendlela oza kuziphilisa ngayo. Nazo ezi zizigqibo ezibalulekileyo, kodwa kuya kuba bubulumko ukugqiba enoba ufuna ukukhonza uYehova kangangoko unako kusini na. (Dut. 30:19, 20) Ngoba? Kuba zonke ezi zigqibo zihlobene. Loo nto ugqiba kuyo ngokuphathelele umtshato nengqesho iya kuchaphazela indlela omkhonza ngayo uThixo. (Thelekisa uLuka 14:16-20.) Kwelinye icala, umnqweno wakho wokukhonza uThixo uya kuchaphazela ukhetho olwenzayo ngomtshato nomsebenzi. Ngoko ke, gqiba ngezona zinto zibaluleke ngakumbi.—Fil. 1:10.
UZA KWENZA NTONI NGOBUTSHA BAKHO?
5, 6. Amazwi kaYuichiro abonisa njani ukuba ukwenza ukhetho olufanelekileyo kukhokelela kumava amnandi kamva? (Funda inqaku elithi “Ukhetho Endalwenza Ndisemncinane” kule Mboniselo.)
5 Emva kokuba wenze ukhetho lokukhonza uThixo, uya kukuqonda oko afuna ukwenze, uze ke wenze isigqibo ngendlela oza kumkhonza ngayo. Omnye umzalwana waseJapan wathi: “Ndiseneminyaka eyi-14, ndaphuma nomnye umzalwana entsimini owaqaphela ukuba ndandingayinandiphi. Wathi kum: ‘Yuichiro, mhlawumbi kuya kuba bhetele ukuba ukhe ugoduke, uze ufike uhlale phantsi ucingisise nzulu ngezinto akwenzele zona uYehova.’ Ndenza kanye oko. Eneneni, ndaqhubeka ndicinga yaye ndithandaza kangangeentsuku. Ngokuthe ngcembe, isimo sam sengqondo satshintsha. Kungekudala, ndafumanisa ukuba ndiyakunandipha ukukhonza uYehova. Ndandikuthanda ukufunda ngabathunywa bevangeli, ibe ndaqalisa ukucinga ngokukhonza uYehova ngakumbi.”
6 UYuichiro uqhubeka athi: “Ndagqiba kwelokuba ndenze ukhetho oluya kundivumela ukuba ndikhonze uYehova phesheya kweelwandle. Ngokomzekelo, ndafunda isiNgesi. Ukugqiba kwam esikolweni, ndakhetha ukuzixhasa ngokumane ndifundisa abantu isiNgesi, ukuze ndikwazi ukuqhubeka ndinguvulindlela. Xa ndandineminyaka eyi-20, ndaqalisa ukufunda isiMongolia ndaza ndafumana ithuba lokuya kutyelela iqela elalinabavakalisi abathetha isiMongolia. Emva kweminyaka emibini, ngo-2007, ndaya kutyelela eMongolia. Ngoxa ndandishumayela nabanye oovulindlela ndaza ndabona ukuba abantu abaninzi babenxanelwe inyaniso, ndaba nomnqweno wokufudukela apho ndiye kunceda. Ndabuyela eJapan ndisiya kwenza amalungiselelo okuphindela apho. Ndibe nguvulindlela eMongolia ukususela ngoAprili 2008. Ewe kona akululanga apha. Kodwa abantu bayasabela kwiindaba ezilungileyo, ibe nam ndiyakwazi ukubanceda basondele kuYehova. Ndivakalelwa kukuba ndakhetha eyona ndlela ibhetele yokuphila.”
7. Luluphi ukhetho esimele silwenze, ibe uMoses wasimisela wuphi umzekelo?
7 Ngqina ngalinye likaYehova limele ligqibe ngendlela eliza kubuchitha ngalo ubomi balo enkonzweni kaYehova. (Yosh. 24:15) Akukho mntu umele akuxelele ukuba utshate okanye ungatshati, utshate nabani, okanye ufune wuphi umsebenzi. Ngaba uza kukhetha umsebenzi ongazukuchitha xesha lininzi uwufundela? Bambi kuni lutsha olungamaKristu bahlala kwiindawo ezitsala nzima; abanye kwizixeko ezifumileyo. Anifani ngobuntu, ubuchule, amava, izinto eninomdla kuzo nangokholo. Oku kungafani kunokuthelekiswa nendlela ulutsha lwamaHebhere awayehlala eYiputa olwalahluke ngayo kuMoses. Eselula uMoses wayevulekelwe ngamathuba amaninzi, ngoxa amanye amaHebhere ayengamakhoboka. (Eks. 1:13, 14; IZe. 7:21, 22) Nabo babephila kumaxesha abangel’ umdla, kanye njengani. (Eks. 19:4-6) Ngamnye kwakufuneka akhethe ukuba uza kwenza ntoni ngobomi bakhe. UMoses wenza ukhetho olufanelekileyo.—Funda amaHebhere 11:24-27.
8. Ngoobani abanokukunceda wenze ukhetho olufanelekileyo?
8 UYehova uyakunceda wenze ukhetho lobulumko ebutsheni bakho. Ukufundisa ngemigaqo yeBhayibhile onokuyisebenzisa enoba ukweyiphi na imeko. (INdu. 32:8) Ukongezelela koko, abazali bakho abangamaKristu nabadala bebandla banokukunceda uqiqe ngendlela oya kuyisebenzisa ngayo le migaqo. (IMize. 1:8, 9) Makhe sithethe ngemigaqo yeBhayibhile emithathu enokukunceda wenze ukhetho olufanelekileyo noluya kukunceda kwikamva.
IMIGAQO YEBHAYIBHILE EMITHATHU ENOKUKUNCEDA
9. (a) UYehova usinike njani inkululeko yokuzikhethela? (b) ‘Ukufuna kuqala uBukumkani’ kusivulela waphi amathuba?
9 Funa kuqala uBukumkani bukaThixo nobulungisa bakhe. (Funda uMateyu 6:19-21, 24-26, 31-34.) UYehova usinike inkululeko yokuzikhethela. Akatsho ukuba lingakanani ixesha omele ulichithe ushumayela ngoBukumkani. Kodwa uYesu wasinika lo mgaqo uluncedo wokuba sibeke uBukumkani kuqala. Uya kuvulekelwa yiminyango emininzi, ukuba ubeka uBukumkani kwindawo yokuqala. Ngokomzekelo, uya kuba nethuba lokubonakalisa indlela omthanda ngayo uYehova nommelwane nokubonisa umbulelo wakho kuye ngethemba lobomi obungunaphakade. Ngaba izigqibo ozenzayo ngomtshato nomsebenzi zibonisa ukuba uxhalabele izinto eziphathekayo kunokufuna kuqala ubukumkani nobulungisa bakhe?
10. Yintoni eyayisonwabisa uYesu, ibe ziziphi izigqibo eziya kukonwabisa?
10 Fumana uyolo ngokukhonza abanye. (Funda iZenzo 20:20, 21, 24, 35) UYesu wasifundisa lo mgaqo usisiseko. Wayonwabe kakhulu ngenxa yokuba wayesenza intando kaYise kungekhona eyakhe. Wayeyoliswa kukubona abantu abalulamileyo besabela kwiindaba ezilungileyo. (Luka 10:21; Yoh. 4:34) Mhlawumbi sele ulufumene olu vuyo lokunceda abanye. Ukuba usekela izigqibo zakho kwimigaqo eyafundiswa nguYesu, uya konwaba kungekuphela nje wena kodwa noYehova.—IMize. 27:11.
11. Yintoni eyenza uBharuki akakunandipha ukukhonza uYehova, ibe uYehova wamnceda njani?
11 Olona lonwabo silufumana xa sikhonza uYehova. (IMize. 16:20) Kuyabonakala ukuba uBharuki, unobhala kaYeremiya wakulibala oku. Ngaxa lithile, wayengasakunandiphi ukukhonza uYehova. UYehova wathi kuye: “Uyaqhubeka uzifunela izinto ezinkulu. Musa ukuqhubeka uzifuna. Kuba yabona, ndiyizisela intlekele inyama yonke, . . . yaye ndiza kukunika umphefumlo wakho ube lixhoba kuzo zonke iindawo osenokuya kuzo.” (Yer. 45:3, 5) Ucinga ukuba yintoni eyayinokwenza uBharuki onwabe—kukuzifunela izinto ezinkulu okanye ukusinda xa kwakutshatyalaliswa iYerusalem?—Yak. 1:12.
12. Luluphi ukhetho olwamzisela uvuyo uRamiro?
12 Omnye umzalwana owafumana uvuyo ekukhonzeni abanye nguRamiro. Uthi: “Ndiphuma kwintsapho ehluphekayo kummandla okwiiNtaba zeAndes. Xa umkhuluwa wam wathi uza kundisa eYunivesithi, yaba yinto enkulu leyo. Kodwa ke ndandisandul’ ukubhaptizwa ndisiba liNgqina likaYehova, ibe ndandicelwe ngomnye uvulindlela ukuba ndishumayele naye kwenye idolophu encinane. Ndaya kuloo dolophana, ndafunda ukucheba iinwele ndaza ndazivulela ishishini ukuze ndizixhase. Abantu babezixabisa iZibhalo esibafundisa zona. Kamva, ndangena kwibandla elalisandul’ ukusekwa lolwimi lwasekuhlaleni. Ngoku sekudlule iminyaka elishumi ndingumshumayeli wexesha elizeleyo. Awukho omnye umsebenzi obunokundinika uvuyo olufana nolu lokunceda abantu beve iindaba ezilungileyo ngolwimi lwabo.”
13. Kutheni eli ilelona xesha lifanelekileyo lokukhonza uYehova ngentliziyo yakho yonke?
13 Fumana uvuyo ngokukhonza uYehova ebutsheni bakho. (Funda iNtshumayeli 12:1.) Musa ukuvakalelwa kukuba kufuneka uqale ufumane umsebenzi ohlawula kakuhle ngaphambi kokuba ube nguvulindlela. Elona xesha lifanelekileyo lokukhonza uYehova ngentliziyo yakho yonke leli, ngaphambi kokuba ube neembopheleleko zentsapho. Usesempilweni yaye unamandla okwenza izabelo ezinzima. Ufuna ukumenzela ntoni uYehova ngoku usemtsha? Mhlawumbi unosukelo lokuba nguvulindlela. Ufuna ukusebenza kwintsimi ethetha ulwimi lwasemzini. Okanye mhlawumbi unokwenza okungakumbi kwibandla okulo. Enoba ufuna ukwenza ntoni na enkonzweni kaThixo, kuza kufuneka ube nendlela yokuziphilisa. Uza kufuna uqeqesho olungakanani? Uza kukhetha ntoni?
SEBENZISA IMIGAQO YEBHAYIBHILE UKUZE UKHETHE NGOBULUMKO
14. Ziziphi izinto omele uzilumkele xa ufuna umsebenzi?
14 Le migaqo mithathu yeBhayibhile sithethe ngayo inokukunceda xa ukhetha umsebenzi. Ngokuqinisekileyo ootitshala okanye amasebe karhulumente ayayazi imisebenzi ekhoyo kwingingqi yakho okanye kuloo ndawo ufuna ukuba nguvulindlela kuyo. Inkcazelo onokuyifumana kwimithombo yehlabathi inokuba luncedo kodwa ke ufanele uyilumkele. Abantu abangamkhonziyo uYehova basenokuzama ukukuphembelela ukuba uthande ihlabathi. (1 Yoh. 2:15-17) Ukuba ujonga izinto onokuzifumana ehlabathini, intliziyo yakho inokukukhohlisa lula.—Funda iMizekeliso 14:15; Yer. 17:9.
15, 16. Ngubani onokukunika icebiso lobulumko ngokuphathelele umsebenzi?
15 Xa ukhetha umsebenzi kufuneka ufumane icebiso lobulumko. (IMize. 1:5) Ngubani onokukunceda ukhethe ngokuvisisana nemigaqo yeBhayibhile? Phulaphula abantu abamthandayo uYehova, abathanda wena, nabayaziyo imeko yakho. Baya kukunceda ucingisise ngezinto onokukwazi ukuzenza. Amacebiso abo anokukunceda ucingisise ngeyona nto ufuna ukuyenza. Ukuba unabazali abamthandayo uYehova, baya kukunceda. Nabadala bebandla lakho banokukunika amacebiso aluncedo. Ukongezelela, usenokuthetha noovulindlela nabaveleli abahambahambayo. Yintoni eyabenza bakhetha inkonzo yexesha elizeleyo? Baba ngabo njani oovulindlela, ibe babezixhasa njani? Luluphi ulwaneliseko abaye balufumana entsimini?—IMize. 15:22.
16 Abantu abakwazi kakuhle baya kukunika icebiso lobulumko. Ngokomzekelo, masithi ufuna ukuyeka isikolo samabanga aphakamileyo kuba usonqena nje umsebenzi wesikolo. Umntu okuthandayo unokuziqonda iinjongo zakho aze akuncede ubone ukuba isikolo sinokukunceda unganikezeli lula ebomini, uphawu olungundoqo ukuba ufuna ukhonza uYehova ngomphefumlo uphela.—INdu. 141:5; IMize. 6:6-10.
17. Hlobo luni lomsebenzi esimele siluphephe?
17 Wonke umntu okhonza uYehova uza kujamelana neemeko ezinokwenza buthathaka ukholo lwakhe nezinokumenza amshiye uYehova. (1 Kor. 15:33; Kol. 2:8) Eminye imisebenzi inokuba yingozi ngakumbi kukholo lwakho kuneminye. Ngaba bakhona abantu obaziyo kwindawo ohlala kuyo abaye “baphukelwa yinqanawa mayelana nokholo lwabo” ngenxa yokukhetha uhlobo oluthile lomsebenzi? (1 Tim. 1:19) Kuya kuba bubulumko ukuphepha nawuphi na umsebenzi onokwenzakalisa ubuhlobo bakho noYehova.—IMize. 22:3.
KONWABELE UKUBA NGUMKRISTU OSELULA
18, 19. Yintoni amele ayenze umntu ukuba akakabi nawo umnqweno wokukhonza uYehova?
18 Ukuba unomnqweno onyanisekileyo wokukhonza uYehova, wasebenzise amathuba akunika wona ngoku usemtsha. Yenza ukhetho oluya kukwenza ukunandiphe ukukhonza uYehova kula maxesha achulumancisayo.—INdu. 148:12, 13.
19 Kodwa ke, kuthekani ukuba akukabi nawo lo mnqweno wokukhonza uYehova? Qhubeka uzama ukomeleza ukholo lwakho. Emva kokuba umpostile uPawulos echaze imigudu yakhe yokuphila ubomi obuzisa iintsikelelo, wathi: “Ukuba ninolunye utyekelo lwengqondo, uThixo uya kunityhilela esi simo sengqondo singasentla. Noko ke, ngokwenqanaba esiye senza inkqubela ukusa kulo, masiqhubeke sihamba ngokulungeleleneyo kulo mzila mnye.” (Fil 3:15, 16) Khumbula ukuba uYehova uyakuthanda. Icebiso lakhe lelona libalaseleyo. Mvumele akuncede wenze esona sigqibo sifanelekileyo ngoku usemtsha.


text:
UVUKANI! OKTOBHA 2012
Indlela Yokuphumelela Ngayo Esikolweni
Ngaba ufuna ukuphucula kwizifundo zakho? Le mixholo ithetha ngeendlela ezintlanu onokuphumelela ngazo.
Indlela Onokuphumelela Ngayo Esikolweni
Unokufumana okuninzi kwimfundo. Kule mixholo siza kuchaza iindlela ezintlanu onokuphumelela ngazo.
Khuthazeka
Yintoni oyizuzayo ngokuzimisela esikolweni?
Lungelelana
Amacebiso endlela onokukuphepha ngayo ukuba shushu kwentloko ngenxa yomsebenzi wesikolo owenziwa ekhaya nokupasa kakuhle esikolweni.
Fumana Uncedo
Kubalulekile ukuba nabantu abakuncedayo. Ungalucela kubani uncedo?
Zigcine Ungumqabaqaba
Ukuzigcina ungumqabaqaba kunokubangela ukuba wenze kakuhle esikolweni—uphucule nendlela ophila ngayo.
Yiba Nosukelo
Ngaba uyazi ukuba ufundela ntoni? Ziziphi iinkalo omele ucinge ngazo?
Into Enokwenziwa Ngabazali
Abantwana bajongene neengxaki ezininzi esikolweni. Ninokubanceda njani?
Ukoyisa Ingxaki Yokutyeba Ngokugqithiseleyo Kwabaselula
Funda indlela omnye owayethanda ukutya okunesondlo owayoyisa ngayo loo ngxaki.
Ukujongana Ubuso Ngobuso Neegorila
Hamba nathi siye eDzanga-Ndoki National Park ukuze ubone uMakumba, igorila yommandla osentshona.
Izivamvo Zoqongqothwane Othanda Umlilo
Yintoni enokufundwa ngoononjineli nabaphengululi kulo qongqothwane ungafaniyo nabanye?
Yintoni Endimele Ndiyilindele Emtshatweni?—Inxalenye 2
Funda ngendlela onokuzilungiselela ngayo iingxaki engakhange uzicinge emtshatweni.
Iindaba Eziphazamisayo Nabantwana Bakho
Ngaba abantwana bakho boyikiswa ziindaba? Unokubanceda njani bangoyiki?
Ngaba Iinkwenkwezi Ziyabuchaphazela Ubomi Bakho?
Abantu abaninzi bacela amacebiso nokhokelo kubomi babo kubavumisi ngeenkwenkwezi. Ngaba iinkwenkwezi zinokusinceda ngokwenene?
Ukuphumeza Imbopheleleko Yokuba Ngumzali
Unokubanceda njani abantwana bakho bajongane neengxaki zokuziphatha zale mihla?
IBhayibhile
—Incwadi Yesiprofeto Esichanileyo, Inxalenye 6
Ngaba sikho isiganeko esikhethekileyo esenzekayo kweli xesha siphila kulo? Funda ngeziprofeto ezisixhenxe ezibonisa ukuba ixesha esiphila kulo likhethekile.
Okwenzeka Ehlabathini
Eminye imixholo: Uxinezeleko lobomi basedolophini, uFacebook nendlela ukubukela iTV onokubunciphisa ngayo ubomi bakho.
Khanikhe Nizikhumbuze Njengentsapho
Kule nyanga funda ngoNowa, ukuthobela uThixo, uNehemiya nangamaNgqina kaYehova aseZambia.


text:
IIMBALASANE ZONYAKA ODLULILEYO
Kunikezelwa Isebe LaseSri Lanka
ABAZALWANA noodade baseSri Lanka abanxibe isinxibo selo bamkela ngobubele iindwendwe eziyi-130, ezivela kumazwe ayi-19, ezize kunikezela isebe kwesi siqithi sihle. Abantwana bacula iingoma zoBukumkani, yaye bonke abo bantu babuka imifanekiso emihle yezithethe zalapho, banandipha ukutya kwasekuhlaleni okumuncis’ iintupha, umculo omyoli nencoko emnandi.
NgoMgqibelo kaJanuwari 11, 2014 izakhiwo zesebe ezazisandul’ ukwakhiwa nezo zazisandul’ ukulungiswa zanikezelwa kuYehova. Bayi-893 abantu ababephulaphule ucwangciso obeluqhutywa ngeelwimi ezintathu. Baqhwaba izandla kangangethutyana xa uMark Sanderson weQumrhu Elilawulayo wababuza oku: “Niyafuna ukunikezela ezi zakhiwo kuYehova uThixo?”
Kusuku olulandelayo abantu abayi-7 701 baye bakuvuyela ukubukela ucwangciso lwangoMgqibelo nolwalunentetho ekhuthazayo kaMzalwan’ uSanderson. Nabanye abakwindawo ezintlanu kwesi siqithi babebukele. Kwakukokokuqala ukuba abazalwana abakwiindawo ezahlukahlukeneyo kwesi siqithi bakwazi ukubonana nokuvana xa becula iingoma zoBukumkani besebenzisa ividiyo. Ngokwenene, eso sihlandlo sabangela ‘uvuyo olukhulu.’—Neh. 12:43.
Funda Okungakumbi
Yintoni Eyenziwa Kwiofisi Yesebe YamaNgqina KaYehova?
Iindwendwe ziyamenywa ukuba zityelele nayiphi na iofisi yesebe. Nawe siyakumema!
Iiofisi Nokukhenketha EBheteli: ESri Lanka
Iindwendwe zingeza kukhenketha simahla.


text:
Fudusa izinto ezivela kusetyenziso loLuhlu lokuFunda ukuya kwi-Microsoft Edge
Kukho uluhlu lokufunda elakhelwe ngaphakathi kwi-Microsoft Edge, ibrawuza entsha kwi-Windows 10. Ukuba usebenzise usetyenziso loLuhlu lokuFunda kwi-Windows 8.1 yaye ngoku uye wahlaziya ukuya kwi-Windows 10, fudusa izinto ukusuka kusetyenziso oludala ukuya kwi-Microsoft Edge.
Kusetyenziso loLuhlu lokuFunda, khetha into oza kuyivula kwi-Microsoft Edge.
(Ukuba ivuleka kwibrawuza eyahlukileyo, okokuqala yiya kuQalisa, emva koko Iisetingi > Inkqubo > Usetyenziso lwesiseko uze utshintshe ibrawuza yakho yewebhu yesiseko kwi-Microsoft Edge.)
Kwi-Microsoft Edge, khetha iayikhon yenkwenkwezi, ukhethe Uluhlu lokuFunda, uze ukhethe uYongeza.


text:
Kuncedwa Abantwana BaseThailand Baphumelele Esikolweni
Ukususela ngoDisemba 2012, amaNgqina kaYehova aba kwiphulo lokunceda abantwana besikolo baphumelele. AmaNgqina ayi-20 atyelela izikolo kwingingqi yaseBangkok. Adibana neenqununu zezikolo ezahlukahlukeneyo aza aphatha uVukani! kaOktobha 2012 owawunomxholo othi, “Indlela Onokuphumelela Ngayo Esikolweni.”
Eli phulo lahamba kakuhle kakhulu, kangangokuba lenziwa kulo lonke elaseThailand. Kunyaka owalandelayo, amaNgqina aya kwizikolo eziyi-830. Kangangendlela abantwana besikolo nootitshala ababewuthanda ngayo lo Vukani! kwanyanzeleka ukuba kuprintwe isixa esiphindwe kathathu kuneso siqhelekileyo. Kwaqala kwaprintwa iikopi ezimalunga neziyi-30 000 zalo Vukani! kodwa ke, kwafuneka kuprintwe iikopi ezingaphezu kweziyi-650 000!
Oonobhala nootitshala bezikolo bayibona indlela lo Vukani! aluncedo ngayo. Omnye utitshala wathi: “Le magazini iza kunceda abafundi basondelelane neentsapho zabo yaye baza kukwazi ukuchaza izinto abangathanda ukuziphumeza nabafuna ukusebenzela kuzo.” Ezinye izikolo zazithatha inkcazelo ekule magazini zize zifundise yona eziklasini. Ezinye zaziqhelisela ukufunda ngayo. Kwesinye isikolo abafundi kwakufuneka babhale ngezinto ezikule magazini, yaye babefumana iimbasa xa benze kakuhle.
Enye intombazana yathanda inqaku elikule magazini elithi, “Ukoyisa Ingxaki Yokutyeba Ngokugqithiseleyo Kwabaselula.” Yathi ukutyeba kuyingxaki enkulu yaye abahlobo bakhe baziva bengakhululekanga ukuthetha ngale ngxaki. Yoleka ngelithi: “Enkosi ngala macebiso aluncedo nekulula ukuwasebenzisa.”
Nabazali bayibona indlela obaluleke ngayo lo Vukani! Omnye umama owadibana namaNgqina wawabulela esithi: “Amacebiso akule magazini aluncedo kwintombi yam esesesikolweni.”
UPichai Petratyotin osisithethi samaNgqina kaYehova eThailand wathi: “UVukani! uye wakwazi ukubonisa indlela ubulumko obuseBhayibhileni obunokusinceda ngayo. AmaNgqina kaYehova ayayixabisa indlela imfundo eluncedo ngayo, ngoko isivuyisile into yokusasaza lo Vukani! ngaphandle kwentlawulo.”
Funda Okungakumbi
Indlela Onokuphumelela Ngayo Esikolweni
Unokufumana okuninzi kwimfundo. Kule mixholo siza kuchaza iindlela ezintlanu onokuphumelela ngazo.
Ngaba Unomsebenzi Omninzi Wesikolo Oza Kuwenza Ekhaya?
Ngaba ucinga ukuba unomsebenzi omninzi? Yintoni eza kukunceda?


text:
JANUWARI 1, 2013
EMERIKA
AmaNgqina KaYehova Athengisa Indawo EyayiyiHotele IBossert
EBROOKLYN, eNew York—AmaNgqina kaYehova athengisele uDavid Bistricer wakwaClipper Equity and the Chetrit Group indawo eyayiyiHotele iBossert ese-98 Montague Street, ekwiBrooklyn Heights enembali. IBossert yakhiwa ngo-1909, nyaka lowo amaNgqina kaYehova afudusela ikomkhulu lawo lehlabathi eBrooklyn Heights.
AmaNgqina aqalisa ukuyirenta le ndawo ngo-1983 aza ayithenga ngo-1988. Ngokukhawuleza emva koko, asiphucula esi sakhiwo saba kumgangatho ofunwa yiLandmarks Preservation Commission, ngenxa yobo buhle baso satsho safumana iimbasa.
Kutshanje, amaNgqina kaYehova aye adibanisa imisebenzi ayenza eBrooklyn yaba kwicandelo elinye. Ngenxa yoko, liye laphunguka inani labantu abenza le misebenzi, nto leyo ebangele ukuba iindawo zokuhlala ezininzi zingabi nabantu. Ngoko esi sakhiwo sithetha ngaso kuye kwafuneka sithengiswe.
UDavid Semonian osisithethi samaNgqina uthi: “Kule minyaka iyi-25 idluleyo besikuvuyela ukunyamekela iBossert. Sisakhiwo esihle yaye siyayixabisa indima esiyidlalileyo kwimbali yethu.”
Ungafowunela:
UDavid Semonian okwiOfisi Yenkcazelo, kule nombolo +1 718 560 5000


text:
Ngaba Umele Utshintshe Ingqondo?
AMAKRISTU aselula agqiba kwelokuba akhe aye kubukela imuvi. Avile ukuba abanye abantwana esikolweni bayithandile. Ukufika kwawo kwindawo yokubukela loo muvi, abona kwizibhengezo zayo kuvezwe izixhobo zokulwa namabhinqa anxibe impahla eveze umzimba. Aza kuthini ke ngoku? Ngaba aza kuqhubeka abukele le muvi?
Le meko ibonisa kakuhle ukuba kukhe kufuneke senze izigqibo ezinokonakalisa okanye zomeleze ulwalamano lwethu noYehova. Ngamany’ amaxesha, unokuzimisela ukwenza into ethile, kodwa emva kokuhlola imeko, utshintshe ingqondo. Ngaba loo nto ithetha ukuba ungumntu ongenazigqibo, okanye ngaba kufanelekile ukutshintsha kwakho ingqondo?
Xa Ukutshintsha Ingqondo Kungafanelekanga
Kuba simthanda uYehova, siye sazahlulela kuye saza sabhaptizwa. Sikufuna ngentliziyo yethu ukuhlala sithembekile kuThixo. Noko ke, uSathana uMtyholi olutshaba lwethu uzimisele ukuyinqanda ingenzeki loo nto. (ISityhi. 12:17) Sigqibe kwelokuba sikhonze uYehova size sithobele imiyalelo yakhe. Xa kufikwa kumba wokuzahlulela kuYehova, ibiya kuba buhlungu gqitha into yokuba sitshintshe ingqondo! Besinokuphulukana nobomi bethu.
Kwiminyaka engaphezu kwe-2 600 eyadlulayo, uKumkani uNebhukadenetsare waseBhabhiloni wamisa isithixo esikhulu esenziwe ngegolide waza wayalela ukuba bonke abantu bawe phambi kwaso basinqule. Nabani na owayengakwenzi oku wayeza kuphoswa kwiziko elivuthayo. Abakhonzi bakaYehova abathathu ababengafuni ukwenza nantoni na engamkholisiyo uThixo—uShadraki, uMeshaki noAbhednego—abazange bavume. Ngenxa yoko, baphoswa kwiziko elivuthayo. UYehova wabasindisa ngendlela engummangaliso, kodwa babexolele ukubulawa kunokuba batshintshe kwisigqibo sabo sokukhonza uThixo.—Dan. 3:1-27.
Kamva, umprofeti uDaniyeli wazingisa ekuthandazeni, nakuba wayesongelwe ngokuphoswa emhadini weengonyama. Waqhubeka ethandaza kuYehova kathathu ngosuku. UDaniyeli akazange atshintshe kwindlela awayezimisele ngayo ukunqula uThixo wokwenyaniso. Ngenxa yoko, lo mprofeti wahlangulwa “emathupheni eengonyama.”—Dan. 6:1-27.
Nabakhonzi bakaThixo bale mihla abatshintshi kwisigqibo abasenzayo sokuzahlulela kuye. Kwisikolo esikwelinye ilizwe laseAfrika, abantwana abangamaNgqina kaYehova abazange bavume ukunqula uphawu lwesizwe. Baxelelwa ukuba baza kugxothwa esikolweni ukuba abayenzi loo nto. Kungekudala emva koko, umphathiswa wezemfundo weza kuloo dolophu waza wancokola nabanye babo bantwana abangamaNgqina. La maNgqina aselula achaza iinkolelo zawo, ethetha ngembeko kodwa enesibindi. Ukususela ngelo xesha, ayizange iphinde ivele le ngxaki. Ngoku abazalwana noodade abaselula bayakwazi ukuya esikolweni bengoyiki ukuba baza kunyanzelwa ukuba balalanise.
Omnye umzekelo ngokaJoseph, owaswelekelwa ngumfazi ngesiquphe emva kokugula ngumhlaza. Intsapho yakuloJoseph yayiwazi amasiko angawafuniyo uJoseph yaye iyamkela loo nto. Noko ke, abantu basebukhweni bakhe abekho senyanisweni, ibe babefuna kwenziwe amasiko athile, nkqu nalawo angafunwayo nguThixo. Uthi: “Bathi besakubona ukuba anditshintshi kwisigqibo sam, bazama ukuphembelela abantwana bam, kodwa nabo abazange bagungqe. Bazama nokwenza umlindo emzini wam, kodwa ndabaxelela ukuba bangakulinge benze mlindo apha kwam. Babesazi ukuba mna nomkam sasingakholelwa kwimilindo, ngoko bagqiba kwelokuba baye kuwenzela kwenye indawo.
“Kweli xesha linzima, ndabongoza uYehova ukuba asincede singayaphuli imithetho yakhe. Wayiva imithandazo yam waza wasinceda asagungqiswa yingcinezelo.” Xa kufikwa kumba wokunqula kwabo uThixo, uJoseph nabantwana bakhe babengayicingi kwaukuyicinga into yokutshintsha iingqondo zabo.
Xa Ukutshintsha Ingqondo Kusenokuba Yimfuneko
Kungekudala emva kwePasika ka-32 C.E., ibhinqa elingumSirofenike laya kuYesu Kristu eSidon. Lamcela kaninzi ukuba akhuphe idemon kwintombi yalo. Ekuqaleni, uYesu watya tyum akaliphendula. Wathi kubafundi bakhe: “Andithunyelwanga nakubaphi na ngaphandle kwezimvu ezilahlekileyo zendlu kaSirayeli.” Lathi eli bhinqa lisakungapheli mandla, uYesu wathi: “Akulunganga ukuthabatha isonka sabantwana uze usiphose ezinjaneni.” Eli bhinqa labonisa ukholo olukhulu, laza lathi: “Ewe, Nkosi; kodwa ngokwenene iinjana zidla iimvuthuluka eziwa etafileni yabaninizo.” UYesu wavuma waza wayiphilisa intombi yalo.—Mat. 15:21-28.
Xa wayesenza oku, uYesu wayexelisa uYehova, ekulungele ukutshintsha xa iimeko zivuma. Ngokomzekelo, uThixo wayezimisele ukuwatshayela amaSirayeli emva kokuba enze ithole legolide, kodwa wavumela uMoses ukuba amcenge ukuba atshintshe isigqibo sakhe.—Eks. 32:7-14.
Umpostile uPawulos waxelisa uYehova noYesu. Kwadlula ixesha uPawulos evakalelwa kukuba akanakuhamba noYohane Marko kuhambo lwabathunywa bevangeli, kuba uMarko wayeshiye uPawulos noBharnabhas kwesinomhlwa kuhambo lwabo lokuqala. Noko ke, kuyabonakala ukuba kamva uPawulos wabona ukuba uMarko wayezimisele, ibe wayeza kuba luncedo kuye. Ngoko uPawulos wathi kuTimoti: “Thabatha uMarko uze naye, kuba uyandinceda emsebenzini wobulungiseleli.”—2 Tim. 4:11.
Kuthekani ngathi? NjengoBawo wethu onenceba, umonde nothando, sisenokugqiba kwelokuba sitshintshe ingqondo kwizinto ezithile. Ngokomzekelo, sisenokutshintsha indlela esibajonga ngayo abanye. Ngokungafaniyo noYehova noYesu, asifezekanga. Ukuba bona bakulungela ukutshintsha, ngaba nathi asinakucinga ngeemeko zabanye size mhlawumbi sitshintshe ingqondo?
Ukutshintsha ingqondo kusenokuba yinto entle xa ucinga ngosukelo lokukhonza uThixo. Abanye abafundelwa iBhayibhile nabasele benethuba besiya kwiintlanganiso basenokukubekel’ amangomso ukubhaptizwa. Abanye abazalwana basenokuba mathidala ukuba ngoovulindlela, nakuba iimeko zabo zibavumela ukuba babe ngabo. Ibe abazalwana abathile basenokungabi namdla wokuzabalazela amalungelo ebandleni. (1 Tim. 3:1) Ngaba ungomnye wabo bantu? UYehova uyakuthanda, ibe uyakumema ukuba uxhamle kula malungelo. Ngoko kutheni ungatshintshi indlela ocinga ngayo uze ufumane ulonwabo olubangelwa kukuzinikela kuThixo nakwabanye?
Xa ebalisa ngokukhonza kwakhe kwiofisi yesebe lamaNgqina kaYehova kwelinye ilizwe laseAfrika, uElla uthi: “Ukufika kwam eBheteli, ndandingaqondi ukuba ndiza kuhlala. Ndandikufuna ukukhonza uYehova ngomphefumlo wam uphela, kodwa ndandisondelelene kakhulu nentsapho yasekhaya. Ekuqaleni, ndandibakhumbula gqitha abantu basekhaya! Kodwa udade endandihlala naye wandikhuthaza, ndaza ndagqiba kwelokuba makhe ndihlale. Emva kweminyaka elishumi ndiseBheteli, ndisafuna ukuqhubeka ndikhonza abazalwana noodade apha kwesi sabelo.”
Xa Ukutshintsha Ingqondo Kunyanzelekile
Usayikhumbula into eyenzeka kuKayin xa wamonela umninawa wakhe waza walugcwabevu ngumsindo? UThixo wamxelela ukuba wayenokuphinda akholiswe nguye ukuba nje wayenokutshintsha enze okulungileyo. UThixo wacebisa uKayin ukuba asongamele isono ‘esasibuthumile ngasesangweni.’ UKayin wayenokuyitshintsha indlela awayecinga ngayo, kodwa wakhetha ukulibetha ngoyaba icebiso likaThixo. Okubuhlungu kukuba, uKayin wabulala umninawa wakhe waza waba ngumbulali wokuqala!—Gen. 4:2-8.
Omnye umzekelo ngokaKumkani u-Uziya. Ekuqaleni, wayesenza okulungileyo emehlweni kaYehova ibe waqhubeka emfuna uThixo. Noko ke, okubuhlungu kukuba u-Uziya walimosha igama lakhe ngokuba nekratshi. Wangena etempileni waza watshisa isiqhumiso, engengombingeleli ke phofu. Xa ababingeleli bamlumkisa ukuba angagabadeli ngolu hlobo, ngaba watshintsha ingqondo? Kunani khona. U-Uziya “waba nomsindo” waza akasiphulaphula eso silumkiso. Ngenxa yoko, uYehova wambetha ngeqhenqa.—2 Kron. 26:3-5, 16-20.
Ziba khona iimeko apho kunyanzelekile ukuba sitshintshe ingqondo. Nanku umzekelo woku. UJoachim wabhaptizwa ngo-1955, kodwa ngo-1978 wasuswa kubudlelane. Emva kweminyaka engaphezu kweyi-20, waguquka waza waphinda waliNgqina likaYehova. Kutshanje, ukhe wabuzwa ngomnye umdala ukuba kutheni elinde ixesha elingaka ngaphambi kokuba acele ukubuyiselwa. UJoachim uphendule wathi: “Ndandiqhutywa ngumsindo nekratshi. Ndiyazisola ngokulinda ixesha elide kangaka. Ngela xesha ndandisusiwe, ndandisazi ukuba ngamaNgqina kaYehova afundisa inyaniso.” Kwafuneka atshintshe ingqondo aze aguquke.
Nathi sisenokuba kwimeko efuna ukuba sitshintshe ingqondo nekhondo lethu. Ngamana singakulungela ukuyenza loo nto ukuze uYehova akholiswe sithi.—INdu. 34:8.